Tie Onyankopɔn—Waka Ntam a Ɛso Bɛba Wo Mfaso | Study\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Ewe Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\n“Esiane sɛ na obiara nni hɔ a ɔyɛ kɛse sen [Onyankopɔn] a ɔbɛka no ntam nti, ɔkaa n’ankasa ho ntam.”—HEB. 6:13.\nDɛn nti na yebetumi anya awerɛhyem sɛ Onyankopɔn atirimpɔw bɛbam ɔkwan biara so?\nBere a Adam ne Hawa yɛɛ bɔne no, bɔ bɛn na Onyankopɔn hyɛe?\nMfaso bɛn na yenya fi ntam a Onyankopɔn kaa Abraham no so?\n1. Nsonsonoe bɛn na ɛwɔ Yehowa bɔhyɛ ne nnipa de ntam?\nYEHOWA ne “nokware Nyankopɔn” no. (Dw. 31:5) Nnipa tɔ sin enti ɛnyɛ bere nyinaa na wɔka asɛm a yebetumi agye adi, nanso Onyankopɔn de, ‘ontumi nni atoro.’ (Heb. 6:18; monkenkan Numeri 23:19.) Biribiara a ɔbɛbɔ ne tirim sɛ ɔbɛyɛ ama adesamma no bam pɛpɛɛpɛ. Ɛho nhwɛso ne nea esii bere a Onyankopɔn rebɔ nneɛma no. Adebɔ da mfiase biara na ɔka nea ɔbɛyɛ, na Bible ka sɛ “ɛyɛɛ saa” pɛpɛɛpɛ. Enti da a ɛto so asia a Onyankopɔn bɔɔ nneɛma nyinaa wiei no, ‘ohuu biribiara a wayɛ, na na eye.’—Gen. 1:6, 7, 30, 31.\n2. Dɛn ne Onyankopɔn homeda no? Dɛn nti na “ɔyɛɛ no kronkron”?\n2 Bere a Yehowa Nyankopɔn kae sɛ nneɛma a wabɔ nyinaa ye no, ɔkae sɛ da a ɛto so ason bi afi ase. Saa da no nyɛ da koro ankasa, kyerɛ sɛ nnɔnhwerew 24, na mmom bere tenten bi. Saa bere no na Onyankopɔn home fii biribiara a wabɔ wɔ asase so ho. (Gen. 2:2) Onyankopɔn homeda no mmaa awiei. (Heb. 4:9, 10) Bible nkyerɛ bere pɔtee a saa da no fii ase. Nanso yenim sɛ ɔbɔɔ Adam yere Hawa wiei ansa na ɛrefi ase, bɛyɛ mfirihyia 6,000 ni. Ɛrenkyɛ Yesu Kristo Mfirihyia Apem Nniso no befi ase. Saa bere no nea enti a Onyankopɔn bɔɔ asase no bɛbam ma asase adan paradise, na nnipa a wɔyɛ pɛ atena so afebɔɔ. (Gen. 1:27, 28; Adi. 20:6) Nya gyidi sɛ asetena pa a ɛte saa betumi aba ma wode w’ani ahu, efisɛ ‘Onyankopɔn hyiraa da a ɛto so ason no na ɔyɛɛ no kronkron.’ Eyi si so dua sɛ ɛmfa ho nea ebesi biara no, enkosi sɛ Onyankopɔn homeda no bɛba awiei no, na n’atirimpɔw nyinaa abam.—Gen. 2:3.\n3. (a) Da a Onyankopɔn fii ase homee no, atuatew bɛn na esii? (b) Dɛn na Yehowa kae sɛ ɔde bedi atuatew no ho dwuma?\n3 Nanso da a Onyankopɔn fii ase homee no asɛmmɔne bi sii. Satan a na ɔyɛ Onyankopɔn bɔfo yɛɛ ne ho onyame ne Onyankopɔn dii asi. Satan na odii kan dii atoro na ɔdaadaa Hawa ma ɔyɛɛ Yehowa so asoɔden. (1 Tim. 2:14) Hawa nso yɛ maa ne kunu tew Yehowa so atua. (Gen. 3:1-6) Saa atuatew yi yɛ bɔne kɛse a na ebi nsii da. Satan bɔɔ Yehowa sobo sɛ ɔyɛ ɔtorofo, nanso na ɛho nhia sɛ Yehowa ka ntam de kyerɛ sɛ n’atirimpɔw bɛbam ɔkwan biara so. Mmom Onyankopɔn kaa biribi a na emu bɛda hɔ wɔ n’ankasa bere a wahyɛ mu. Nea ɔyɛe ara ne sɛ ɔkyerɛɛ sɛnea obedi atuatew no ho dwuma. Ɔkae sɛ: “Mede ɔtan bɛto [Satan] ne ɔbea no ntam ne w’aseni ne n’aseni ntam. Ɔno na ɔbɛbɔ wo ti na wo nso woaka ne nantin.”—Gen. 3:15; Adi. 12:9.\nNTANKA—WƆDE SI NOKWASƐM SO DUA\n4, 5. Dɛn na ɛtɔ bere bi a na Abraham yɛ de si asɛm bi so dua?\n4 Mfiase a Onyankopɔn bɔɔ Adam ne Hawa no, na ɛho nhia sɛ obi ka ntam si asɛm so de kyerɛ sɛ ɛyɛ nokwasɛm. Nnipa a wɔyɛ pɛ a wɔdɔ Onyankopɔn na wosuasua no de, wɔka nokware bere nyinaa, enti ɛho nhia sɛ wɔka ntam efisɛ obiara gye ne yɔnko di. Nanso bere a nnipa a wodi kan no yɛɛ bɔne na wɔtɔɔ sin no, nneɛma sesae. Bere rekɔ so no, atorodi ne nnaadaasɛm gyee ntini wɔ nnipa komam, enti afei sɛ nnipa reka asɛnhia bi a, na wɔka ntam de si so dua sɛ ɛyɛ nokware.\n5 Abraham kaa ntam anaa ɔmaa obi kaa no ntam wɔ tebea horow bɛyɛ abiɛsa mu de sii asɛm so dua. (Gen. 21:22-24; 24:2-4, 9) Ɛho nhwɛso bi ni: Abraham kaa ntam bere a ɔko dii Elam hene ne n’apamfo so no. Bere a ɔbae no Salem hene ne Sodom hene kohyiaa no. Ná Salem hene Melkisedek yɛ “Ɔsorosoroni Nyankopɔn no sɔfo,” enti ohyiraa Abraham na oyii Onyankopɔn ayɛ sɛ wama Abraham adi n’atamfo so. (Gen. 14:17-20) Ná Sodom hene pɛ sɛ ɔyɛ Abraham ayɛ sɛ wagye ne nkurɔfo afi wɔn atamfo nsam. Ɛhɔ na Abraham kaa ntam sɛ: “Mema me nsa so ka Ɔsorosoroni Yehowa Nyankopɔn, ɔsoro ne asase Bɔfo, no ntam sɛ, efi asaawa so kosi mpaboa hama so, meremfa me nsa nka biribiara a ɛyɛ wo de, na woanka sɛ, ‘me na memaa Abram nyaa ne ho.’”—Gen. 14:21-23.\nYEHOWA KAA ABRAHAM NTAM\n6. (a) Nhwɛso bɛn na Abraham yɛ maa yɛn? (b) Adɛn nti na osetie a Abraham yɛe no boa yɛn?\n6 Yehowa Nyankopɔn nso ka ntam sɛnea ɛbɛyɛ a nnipa a wɔtɔ sin benya awerɛhyem sɛ ne bɔhyɛ bɛbam. Sɛ ɔreka ntam saa a, ɔka asɛm bi te sɛ: “‘Sɛ mete ase yi,’ Awurade Tumfoɔ Yehowa asɛm ni.” (Hes. 17:16) Bible ma yehu sɛ Yehowa Nyankopɔn kaa ntam bɛboro mpɛn 40. Ebia nea yenim paa ne ntam ahorow a Onyankopɔn kaa Abraham no. Sɛ yɛhwɛ Yehowa ne Abraham nantew mu a, yehu sɛ ɔne Abraham yɛɛ apam na ɔkaa ntam pii. Apam ahorow yi nyinaa maa Abraham hui sɛ Aseni a wɔhyɛɛ ne ho bɔ no befi n’abusua mu; ɔnam Isak so na ɛbɛba. (Gen. 12:1-3, 7; 13:14-17; 15:5, 18; 21:12) Afei Yehowa sɔɔ Abraham hwɛe. Ɔka kyerɛɛ no sɛ ɔmfa ne dɔba no mmɔ afɔre. Abraham antwentwɛn ne nan ase koraa, otiee nea Yehowa kae no. Nanso bere a ɔyɛe sɛ ɔde Isak rebɛbɔ afɔre ara pɛ na Onyankopɔn bɔfo bi ka kyerɛɛ no sɛ onnyae. Afei Onyankopɔn kaa ntam sɛ: “Esiane sɛ woayɛ eyi na woamfa wo ba koro no ankame me nti, meka ntam sɛ ɔkwan biara so mehyira wo na mama w’asefo ayɛ bebree sɛ ɔsoro nsoromma ne mpoano anhwea; na w’asefo bɛfa wɔn atamfo nkurow apon. W’aseni so na asase so aman nyinaa nam benya nhyira, efisɛ woayɛ aso ama me.”—Gen. 22:1-3, 9-12, 15-18.\n7, 8. (a) Dɛn nti na Onyankopɔn kaa Abraham ntam? (b) Ɔkwan bɛn so na Yesu “nguan foforo” no benya ntam a Onyankopɔn kaa Abraham no so mfaso?\n7 Dɛn nti na Onyankopɔn kaa Abraham ntam sɛ ne bɔhyɛ bɛbam? Ná ɛbɛma wɔn a wɔka ‘aseni’ no ho a wɔne Kristo bedi ade no awerɛhyem sɛ Onyankopɔn bɔhyɛ bɛbam, na na eyi bɛhyɛ wɔn gyidi den. (Monkenkan Hebrifo 6:13-18; Gal. 3:29) Ɔsomafo Paulo kyerɛkyerɛɛ mu sɛ Yehowa de “ntam baa mu” na wɔn a wɔasra wɔn no “afa nneɛma abien a ɛnsakra a Onyankopɔn ntumi nni atoro wom so anya nkuranhyɛ a emu yɛ den de aso anidaso a wɔde asi yɛn anim no mu.” Nneɛma abien a ɛnsakra no ne Onyankopɔn bɔhyɛ ne ne ntam.\nƐrenkyɛ Yehowa bɔhyɛ bɛbam ma Abraham ahu\n8 Ɛnyɛ Kristofo a wɔasra wɔn nkutoo na wonya ntam a Onyankopɔn kaa Abraham no so mfaso. Yehowa kaa ntam sɛ Abraham ‘aseni’ so na “aman nyinaa nam benya nhyira.” (Gen. 22:18) Wɔn a wobenya saa nhyira no bi ne Kristo “nguan foforo” asoɔmmerɛwfo a wɔwɔ anidaso sɛ wɔbɛtena ase daa wɔ paradise asase so no. (Yoh. 10:16) Sɛ wowɔ anidaso sɛ wobɛkɔ soro oo, sɛ wobɛtena asase so oo, kɔ so ara yɛ osetie ma Onyankopɔn, na wonam so “aso” anidaso no mu.—Monkenkan Hebrifo 6:11, 12.\nNTAM FOFORO A ONYANKOPƆN KAE\n9. Bere a Abraham asefo yɛ nkoa wɔ Egypt no, ntam bɛn na Onyankopɔn kae?\n9 Abraham akyi mfe pii no, Yehowa san kaa ntam de sii so dua sɛ bɔ a wahyɛ Abraham no bɛbam. Eyi sii bere a ɔsomaa Mose sɛ ɔne Abraham asefo a na wɔyɛ nkoa wɔ Egypt no nkɔkasa no. (Ex. 6:6-8) Onyankopɔn kaa nea esii yi ho asɛm sɛ: “Da a mepaw Israel no, memaa me nsa so . . . kaa wɔn ntam sɛ meyi wɔn afi Egypt asase so akɔ asase a mapɛ ato hɔ ama wɔn so, asase a nufusu ne ɛwo sen wɔ so.”—Hes. 20:5, 6.\n10. Bere a Onyankopɔn gyee Israel fii Egypt no, ntam bɛn na ɔkaa wɔn?\n10 Afei bere a Yehowa gyee Israelfo fii Egypt no, ɔsan kaa wɔn ntam foforo sɛ: “Sɛ mutie m’asɛm na mudi m’apam so a, ɛnde mɛtew mo afi aman nyinaa ho de mo ayɛ m’agyapade titiriw, efisɛ asase nyinaa yɛ me dea. Na mobɛyɛ asɔfo ahemman ne ɔman kronkron ama me.” (Ex. 19:5, 6) Ná eyi yɛ akwannya kɛse ma Israel man no! Na ɛkyerɛ sɛ sɛ ɔman no yɛ osetie a, daakye Onyankopɔn bɛpaw nnipa afi wɔn mu ayɛ wɔn asɔfo ahemman na ɔnam wɔn so ahyira adesamma nyinaa. Akyiri yi Yehowa kaa nea ɔyɛ maa Israel no ho asɛm sɛ: “Mekaa ntam ne wo yɛɛ apam.”—Hes. 16:8.\n11. Bere a Onyankopɔn kae sɛ ɔde Israelfo bɛyɛ ne man titiriw no, dɛn na ɔman no yɛe?\n11 Saa bere no Yehowa anhyɛ Israelfo sɛ wɔnka ntam sɛ wobetie no. Saa ara na wanhyɛ wɔn sɛ wonnye hokwan a ɔde ama wɔn no ntom. Mmom wɔn ankasa na wɔhyɛɛ bɔ sɛ, ‘Nea Yehowa aka nyinaa, wɔbɛyɛ.’ (Ex. 19:8) Nnansa akyi no, Yehowa Nyankopɔn maa Israelfo no hui sɛ, sɛ wɔabɛyɛ ne man de a, ɛnde ɔhwehwɛ biribi fi wɔn hɔ. Nea edi kan, ɔde Mmara Nsɛm Du no maa wɔn, na Mose kaa ahyɛde foforo a wɔayɛ ho kyerɛwtohɔ wɔ Exodus 20:22 kosi Exodus 23:33 kyerɛɛ ɔman no. Dɛn na Israel man no kae? “Wɔn nyinaa de nokoro kae sɛ: ‘Nea Yehowa aka nyinaa yɛbɛyɛ.’” (Ex. 24:3) Afei Mose kyerɛw mmara no wɔ “apam nhoma” no mu na ɔkenkan no den kyerɛɛ ɔman no nyinaa ma wɔtee emu nsɛm bio. Ɛno akyi no, ɔman no hyɛɛ bɔ ne mprɛnsa so sɛ: “Nea Yehowa aka nyinaa yebetie na yɛadi so.”—Ex. 24:4, 7, 8.\n12. Bere a Yehowa kae sɛ ɔde Israel bɛyɛ ne man no, dɛn na ɔyɛe? Bere a nkurɔfo no hyɛɛ Yehowa bɔ wiei no, dɛn na wɔyɛe?\n12 Yehowa antwentwɛn ne nan ase koraa na ofii ase yɛɛ nea waka wɔ apam a ɔne Israel yɛe no mu. Ɔpaw asɔfo a wɔbɛsom wɔ ntamadan mu. Ná asɔfo no bɛboa nnipa a wɔtɔ sin ma wɔatumi abɛn Onyankopɔn. Nanso ɛmfa ho sɛ na Israelfo ahyira wɔn ho so ama Onyankopɔn no, ankyɛ koraa na wɔyɛɛ ne so asoɔden, na “wɔmaa Israel Kronkronni no dii wɔn ho yaw.” (Dw. 78:41) Ɛho nhwɛso ne nea Israelfo no yɛe bere a Mose wɔ Bepɔw Sinai so regye akwankyerɛ afi Yehowa hɔ no. Wɔantumi antwɛn, na wɔn gyidi hinhimii ma wonyaa adwene sɛ Mose agyaw wɔn. Enti wɔde sika yɛɛ nantwi ba honi na wɔka kyerɛɛ ɔman no sɛ: “Israel man, mo Nyankopɔn ni. Ɔno na odii mo anim fii Egypt asase so.” (Ex. 32:1, 4) Afei wɔsom ohoni no bɔɔ afɔre maa no na wɔkae sɛ ɛyɛ “Yehowa afahyɛ.” Yehowa huu saa no, ɔka kyerɛɛ Mose sɛ: “Wɔaman afi ɔkwan a mekyerɛe sɛ wɔmfa so no so, wɔantwentwɛn wɔn nan ase koraa.” (Ex. 32:5, 6, 8) Awerɛhosɛm ne sɛ efi saa bere no rekɔ no, Israel hyehyɛɛ Onyankopɔn bɔ kaa ntam pii, nanso na wɔn ani mmu wɔn dwɛ sɛ wobebu so.—Num. 30:2.\nNTAM FOFORO ABIEN\n13. Ntam bɛn na Onyankopɔn kaa Ɔhene Dawid? Yɛyɛ dɛn hu sɛ saa ntam no fa Aseni a wɔhyɛɛ ne ho bɔ no ho?\n13 Bere a Dawid yɛ Israel hene no, Yehowa kaa ntam abien a ɛbɛboa wɔn a wotie no nyinaa. Nea edi kan, ɔkaa Dawid ntam sɛ n’ahengua betim hɔ daa. (Dw. 89:35, 36; 132:11, 12) Ná eyi kyerɛ sɛ Aseni a wɔhyɛɛ ne ho bɔ no befi Dawid mu aba na wɔbɛfrɛ no “Dawid ba.” (Mat. 1:1; 21:9) Dawid frɛɛ nea na ɔbɛba abɛyɛ n’aseni no “me Wura” efisɛ na Kristo korɔn sen no.—Mat. 22:42-44.\n14. Ntam bɛn na Yehowa ka faa Aseni a wɔhyɛɛ ne ho bɔ no ho? Mfaso bɛn na yenya fi so?\n14 Nea ɛto so abien, Yehowa maa Dawid hui sɛ saa Ɔhene titiriw yi bɛyɛ adesamma nyinaa Sɔfo Panyin nso. Ná obi ntumi nyɛ ɔhene na bere koro no ara ɔnsan nyɛ ɔsɔfo wɔ Israel. Ná wɔpaw asɔfo fi Lewi abusuakuw mu, ɛnna wɔpaw ahemfo nso fi Yuda abusuakuw mu. Nanso Dawid kaa Ɔhene a na ɔbɛba no ho asɛm sɛ: “Asɛm a Yehowa ka kyerɛɛ me Wura ne sɛ: ‘Tena me nsa nifa kosi sɛ mede w’atamfo bɛyɛ wo nan ase ntiaso.’ Yehowa aka ntam (na ɔrennu ne ho) sɛ: ‘Woyɛ ɔsɔfo kosi mmeresanten wɔ Melkisedek kwan so!’” (Dw. 110:1, 4) Sɛnea Dawid kae no, saa pɛpɛɛpɛ na ɛbae, efisɛ seesei Yesu Kristo a ɔno ne Aseni a wɔhyɛɛ ne ho bɔ no te soro redi hene. Afei nso, ɔyɛ adesamma nyinaa Sɔfo Panyin, na ɔboa wɔn a wonu wɔn ho nyinaa ma wɔne Onyankopɔn ntam yɛ papa.—Monkenkan Hebrifo 7:21, 25, 26.\n15, 16. (a) Israel man abien bɛn na Bible ka ho asɛm? Emu nea ɛwɔ he na anya Onyankopɔn anim dom ɛnnɛ? (b) Ahyɛde bɛn na Yesu de maa n’akyidifo wɔ ntanka ho?\n15 Israel man no poo Yesu Kristo, enti wɔhweree Onyankopɔn anim dom, na anidaso a wɔwɔ sɛ wɔbɛyɛ “asɔfo ahemman” no nso bɔɔ wɔn. Yesu ka kyerɛɛ Yudafo akannifo no sɛ: “Wobegye Onyankopɔn ahenni afi mo nsam na wɔde ama ɔman a ɛbɛsow aba.” (Mat. 21:43) Wɔwoo saa ɔman foforo no wɔ Pentekoste afe 33 Y.B. mu. Saa bere no na wohwiee Onyankopɔn honhom guu Yesu asuafo 120 a na wɔahyiam wɔ Yerusalem no so. Wɔbɛfrɛɛ eyinom “Onyankopɔn Israel.” Ankyɛ koraa na nnipa mpempem pii a wofi aman horow so bɛkaa Onyankopɔn Israel no ho.—Gal. 6:16.\n16 Onyankopɔn honhom fam Israel no nte sɛ honam fam Israel a wɔyɛɛ asoɔden no; wɔn de, wɔakɔ so ayɛ osetie ama Onyankopɔn na wɔasow aba pa. Ahyɛde biako a wɔatie fa ntanka ho. Bere a Yesu wɔ asase so no, na nkurɔfo keka ntanhunu; ade a ɛho nhia biara na wɔreka ho ntam. (Mat. 23:16-22) Yesu ka kyerɛɛ n’akyidifo sɛ: “Monnka ntam koraa . . . Ɛno ara ne sɛ momma mo Yiw nyɛ yiw, na mo Dabi nyɛ dabi; nea ɛboro eyinom so no fi ɔbɔnefo no.”—Mat. 5:34, 37.\nYehowa di ne bɔhyɛ biara so\n17. Nsɛmmisa bɛn na yebesusuw ho wɔ adesua a edi hɔ no mu?\n17 So eyi kyerɛ sɛ ɛnsɛ sɛ yɛka ntam koraa? Sɛ Bible ka sɛ yɛn Yiw nyɛ Yiw a, dɛn na ɛkyerɛ? Yebenya nsɛmmisa yi ho mmuae wɔ adesua a edi hɔ no mu. Bere a yɛredwinnwen Onyankopɔn Asɛm ho no, momma ɛnka yɛn ma yɛnyɛ osetie mma Yehowa daa. Sɛ yɛyɛ saa a, ɔno nso behyira yɛn afebɔɔ sɛnea waka ntam sɛ ɔbɛyɛ no.


Dɛn na Bible Ka Fa Buronya Ho? | Bible Nsɛmmisa\nKENKAN WƆ Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bambara Bislama Bissau Guinean Creole Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Haitian Creole Hausa Hebrew Hiligaynon Hungarian Icelandic Igbo Iloko Indonesian Italian Japanese Kikamba Kikongo Kikuyu Kinyarwanda Kirghiz Kirundi Korean Latvian Lingala Lithuanian Luganda Macedonian Malagasy Malay Malayalam Maltese Mapudungun Myanmar Nepali Norwegian Nzema Oromo Ossetian Pangasinan Papiamento (Curaçao) Persian Polish Portuguese Quechua (Bolivia) Romanian Russian Samoan Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Tswana Turkish Twi Ukrainian Umbundu Vietnamese Xhosa Yoruba Zulu\nBible nkyerɛ da pɔtee a wɔwoo Yesu, saa ara nso na ɛnka wɔ baabiara sɛ ɛsɛ sɛ yedi n’awoda. McClintock and Strong Cyclopedia nhoma no ka sɛ: “ Onyankopɔn nhyɛɛ obiara sɛ onni Buronya. Sɛ wohwɛ Apam Foforo no mu nso a, worenhu Buronya ho asɛm biara. ”\nMmom no, abakɔsɛm ma yehu sɛ Buronya fi abosonsom mu. Bible kyerɛ sɛ, sɛ yɛansom Onyankopɔn sɛnea ɔpɛ a, yɛhyɛ no abufuw.—Exodus 32:5-7.\nBuronya amanne ho abakɔsɛm\nYesu awodadi: “ Tete Kristofo no anni [Yesu] awoda efisɛ na wobu awodadi sɛ abosonsomfo amanne. ”—The World Book Encyclopedia.\nDecember 25: Biribiara nni hɔ a ɛkyerɛ sɛ wɔwoo Yesu saa da no. Sɛ edu awɔw bere anaa ɛreyɛ abɛn awɔw bere a, na abosonsomfo di afahyɛ ahorow bi. Ɛbɛyɛ sɛ asɔfo mpanyimfo faa saa da yi sɛnea ɛbɛyɛ a ɛne afahyɛ ahorow yi behyia.\nNneɛma a wɔde kyekyɛ, adidi, ne apontow: Encyclopedia Americana ka sɛ: “ Saturnalia yɛ Romafo afahyɛ a na wodi no December mfinimfini mu hɔ. Edu so a, na nkurɔfo didi nom. Afei nso na wɔto pon, kyekyɛ nneɛma, na na wɔhyew kyɛnere. Nneɛma a wɔyɛ wɔ Buronya bere no pii fi saa amanne yi mu. ” Encyclopædia Britannica nso kyerɛ sɛ, sɛ edu Saturnalia a, na “ obiara nyɛ adwuma. ”\nBuronya nkanea: Sɛnea Encyclopedia of Religion kyerɛ no, edu awɔw bere a, na Europefo di afahyɛ bi de pam ahonhommɔne. Ná nkurɔfo de “ nkanea ne nhwiren frɔmfrɔm ” siesie wɔn fie.\nMmatannua, nkyeneduru: “ Ná Druidfo gye di sɛ tumi bi wɔ mmatannua mu. Ná wɔsom nkyeneduru a daa ɛyɛ frɔmfrɔm no, efisɛ na wogye di sɛ egyina hɔ ma owia a ɛbɛsan apue no. ”—The Encyclopedia Americana.\nBuronya dua: “ Abosonsomfo a wɔwɔ Europe deɛ, na wɔsom nnua paa. Wɔbɛyɛɛ Kristofo mpo, wɔannyaa mu. ” Ɛho nhwɛso ni: “ Sɛ edu afahyɛ a wodi wɔ awɔw bere mu no a, na nkurɔfo de Yule dua sisi wɔn fie anaa wɔn apon ano. ”—Encyclopædia Britannica.\nNnapɔnna Ne Afahyɛ Bible Nsɛmmisa Ho Mmuae


Ɛsra 10 AKCB - Esdras 10 OL\n1Bere a Ɛsra rebɔ mpae, reka saa bɔne yi no, na ɔresu, de ne ho toto fam wɔ Onyankopɔn Asɔredan no anim, na nnipadɔm a wɔyɛ Israelfo, mmarima, mmea ne mmofra bɛkaa ne ho ne no twaa adwo. 2Na Yehiel babarima Sekania a ɔyɛ Elam aseni no ka kyerɛɛ Ɛsra se, “Yɛpae mu ka sɛ yɛanni yɛn Nyankopɔn nokware, efisɛ yɛawareware abosonsomfo mmea a wɔwɔ asase no so. Nanso eyi akyi no, anidaso wɔ hɔ ma Israel. 3Afei, momma yɛne yɛn Nyankopɔn nyɛ apam, na yennyaa yɛn yerenom abosonsomfo no aware, na yɛmpam wɔne wɔn mma. Yebetie afotu a wo ne afoforo a wodi yɛn Nyankopɔn mmara so no de ama yɛn. Yebedi Onyankopɔn mmara no so. 4Sɔre, na nya akokoduru, efisɛ ɛyɛ wʼasɛde sɛ wokyerɛ yɛn ɔkwan a yɛbɛfa so ama biribiara akɔ so tee, na yɛde yɛn ahoɔden nyinaa bɛboa.”\n5Na Ɛsra sɔre gyinae, na ɔhyɛɛ sɛ asɔfo no ntuanofo, Lewifo ne Israelfo nyinaa nka ntam sɛ wɔbɛyɛ nea Sekania aka no. Na wɔn nyinaa kaa ntam a ano yɛ den. 6Na Ɛsra sɔre fii Onyankopɔn Asɔredan no anim kɔɔ Eliasib babarima Yehohanan dan mu. Ɔdaa hɔ, nanso wannidi annom. Na ɔda so di awerɛhow esiane nnommum a wɔasan aba no nokware a wɔanni no nti.\n7Afei, wɔbɔɔ dawuru wɔ Yuda ne Yerusalem nyinaa se, nnommum a wɔasan aba no nyinaa mmra Yerusalem. 8Na wɔn a wɔamma nnansa ntam no, sɛ ntuanofo ne mpanyimfo pɛ a, wɔde wɔn nsa bɛto wɔn agyapade so, na wɔapam wɔn afi wɔn mu.\n9Nnansa ntam no, na Yudafo ne Benyaminfo aboa wɔn ho ano wɔ Yerusalem. Asɛm yi sii wɔ Kislev ɔsram (bɛyɛ Ɔpɛnimma) da a ɛto so dunkron, na wɔn nyinaa tenatenaa aguabɔbea hɔ wɔ Onyankopɔn Asɔredan no anim. Na wɔn ho repopo, efisɛ nea edi kan no, na asɛm no mu yɛ duru, na nea ɛto so abien no, na osu nso retɔ. 10Na ɔsɔfo Ɛsra sɔre gyina kae se, “Moayɛ bɔne, efisɛ moawareware mmea abosonsomfo. Enti mprempren, yɛwɔ afɔbu a ano yɛ den mu sen kan de no. 11Mompae mu nka mo bɔne nkyerɛ Awurade, mo agyanom Nyankopɔn, na monyɛ nʼapɛde. Montwe mo ho mfi nnipa a wɔwɔ asase no so ne mmea abosonsomfo no ho.”\n12Afei bagua no nyinaa maa wɔn nne so ka se, “Ampa, wʼasɛm no yɛ nokware. Ɛsɛ sɛ yɛyɛ nea woaka no. 13Nanso nnipa bebree wɔ ha na ɛyɛ asusow bere, enti yɛrentumi ntena mfikyiri. Bio, yɛrentumi mfa da koro anaa nnaanu nni saa asɛm yi, efisɛ, yɛn mu bebree na saa bɔne kɛse yi ka yɛn. 14Momma yɛn mpanyimfo nsi yɛn anan nyɛ biribiara. Obiara a ɔware ɔbea bosonsomni no ne ntuanofo ne atemmufo a wɔwɔ kurow yi mu behyia bere a wɔahyɛ no sɛnea ɛbɛyɛ a Onyankopɔn abufuwhyew a ɛfa saa asɛm yi ho no befi yɛn so.” 15Asahel babarima Yonatan ne Tikwa babarima Yahasia na wotiaa saa asɛm yi mu, na Mesulam ne Sabetai a ɔyɛ Lewini no foaa wɔn so.\n16Enti eyi ne nhyehyɛe a wɔfaa so. Ɛsra yii ntuanofo ma wosii wɔn mmusua no anan, na ɔde din bi too ntuanoni biara so. Ɔsram Kislev (bɛyɛ Ɔpɛnimma) da a ɛto so aduonu akron no, ntuanofo no tenaa ase hwehwɛɛ asɛm no mu. 17Afe a edi so no mu, Abib ɔsram (bɛyɛ Ɔbɛnem) da a ɛto so aduonu ason no na wɔawie mmarima a wɔawareware mmea abosonsomfo no nyinaa ho asɛnka.\n18Asɔfo a na wɔawareware abosonsomfo no din ni:\nYosadak babarima Yesua ne ne nuabarimanom:\nMaaseia, Elieser, Yarib ne Gedalia. 19Wɔkaa ntam sɛ wobegyaa wɔn yerenom, wɔn mu biara gyee nʼafɔdi too mu, na wɔde adwennini bɛbɔɔ afɔdi ho afɔre.\n20Imer asefo mu no:\n21Harim asefo mu no:\n22Pashur asefo mu no:\n23Eyinom ne Lewifo a na afɔdi da wɔn so:\nYosabad, Simei, Kelaia, a ɛyɛ Kelita, Petahia, Yuda ne Elieser.\n24Nnwontofo a na afɔdi da ne so no yɛ:\nEyinom ne aponanohwɛfo a na afɔdi da wɔn so:\n25Eyinom ne nnipa bi a wɔyɛ Israelfo a na afɔdi da wɔn so:\nParos asefo mu no:\nRamia, Yisia, Malkia, Miamin, Eleasar, Malkia ne Benaia.\n26Elam asefo mu no:\n27Satu asefo mu no:\n28Bebai asefo mu no:\n29Bani asefo mu no:\n30Pahat-Moab asefo mu no:\nAdna, Kelal, Benaia, Maaseia, Matania, Basaleel, Binui ne Manase.\n31Harim asefo mu no:\n33Hasum asefo mu no:\n34Bani asefo mu no:\n38Binui asefo mu no:\n43Nebo asefo mu no:\nYeiel, Matitia, Sabad, Sebina, Yadau, Yoel ne Benaia.\n44Na mmarima yi mu biara aware ɔbea bosonsomni a na wɔn mu bi mpo ne wɔn yerenom yi wɔ mma.\nAKCB : Ɛsra 10


ሐዋርያት ሥራ 2 NASV – Asomafoɔ 2 ASCB | Biblica\nሐዋርያት ሥራ 2 NASV – Asomafoɔ 2 ASCB\n1Pentekoste da2.1 Twam Afahyɛ homeda no akyi nnafua aduonum (3 Mose 23.15-16). no duruiɛ no, na asuafoɔ no nyinaa ahyia2.1 Asuafoɔ dodoɔ a deɛ asi dada enti yɛka wɔn ho asɛm ne dubaako no (ne Matia) nanso dodoɔ yi, wɔn a wɔbɔ wɔn din nyinaa wɔ 1.13-15. wɔ faako.2.1 Ɛnyɛ abansoro dan a wɔte mu no (1.13) na mmom hyiadan no ho baabi. Ɛfiri sɛ ɛberɛ biara a wɔabue hyiadan no, na asuafoɔ no wɔ hɔ. 2Amonom hɔ ara, ɛnne bi te sɛ ahum a ɛretu firi ɔsoro baeɛ bɛhyɛɛ efie a na wɔwɔ mu no ma. 3Egya a ɛrederɛ a ɛte sɛ tɛkrɛma bɛsisii wɔn so mmaako mmaako. 4Honhom Kronkron no hyɛɛ wɔn nyinaa ma, na wɔkaa kasa foforɔ, sɛdeɛ Honhom no maa wɔn ho kwan.\n5Saa ɛberɛ no na Yudafoɔ bi a wɔfɛre Onyame firi mmeaeɛ mmeaeɛ aba Yerusalem. 6Wɔtee deɛ ɛrekɔ so no, wɔbɔɔ twi bɛhyiaeɛ, na ɛyɛɛ wɔn nwanwa ne ahodwirie, ɛfiri sɛ, obiara tee sɛ wɔreka ne kurom kasa. 7Enti, wɔbisaa sɛ, “Na saa nnipa yi a wɔrekasa yi nyɛ Galileafoɔ anaa? 8Na adɛn enti na yɛte sɛ wɔreka Onyankopɔn anwanwadwuma ho asɛm wɔ yɛn a yɛyɛ 9Partifoɔ, Mediafoɔ ne Elamfoɔ, ne wɔn a wɔte Mesopotamia ne Yudea ne Kapadokia, Ponto, Asia, 10Frigia ne Pamfilia, Misraim ne Libia fa a ɛbɛn Kirene ne ahɔhoɔ a wɔfiri Roma, Yudafoɔ ne wɔn a wɔasakyera aba Yudasom mu, 11ne Kretafoɔ ne Arabfoɔ mu biara kasa mu yi?” 12Wɔde ahodwirie bisaa sɛ, “Yei ase ne sɛn?”\n13Afoforɔ nso dii wɔn ho fɛ sɛ, “Saa nnipa yi aboboro nsã.”\n14Petro ne asomafoɔ dubaako no sɔre gyinaa hɔ na ɔkasaa dendeenden kyerɛɛ nnipa no sɛ, “Me nuanom Yudafoɔ ne mo a mote Yerusalem nyinaa, montie asɛm a mereka yi. 15Saa nnipa yi mmoboroo nsã sɛdeɛ mosusu no, ɛfiri sɛ, adeɛ nnya nkyee a ɛsɛ sɛ obi nom nsã boro. 16Asɛm a asi yi na odiyifoɔ Yoɛl hyɛɛ ho nkɔm sɛ:\n17“ ‘Onyankopɔn kaa sɛ, nna a ɛdi akyire no,\nmɛhwie me Honhom no agu nnipa nyinaa so.\nMo mmammarima ne mo mmammaa bɛhyɛ nkɔm,\nmo mmeranteɛ nso ahunu anisoadeɛ.\nNa mo mpanin nso asoso adaeɛ.\n18Saa mmerɛ no mu no,\nmɛhwie me Honhom agu mʼasomfoɔ mpo so,\nmmarima ne mmaa, ama wɔahyɛ nkɔm.\n19Mede mogya ne ogya ne wisie kumɔnn\nbɛyɛ anwanwadeɛ ne nsɛnkyerɛnneɛ\n20Ansa na Awurade da kɛseɛ no bɛba no,\nowia bɛduru sum\nna ɔsrane nso ayɛ sɛ mogya.\nAwurade din no bɛnya nkwa.’\n22“Israelfoɔ, montie! Yesu Nasareni no yɛ ɔbarima bi a ne dwuma kronkron a ɔbɛdiiɛ no daa adi wɔ tumi ne anwanwadeɛ ne nsɛnkyerɛnneɛ a Onyankopɔn nam ne so yɛeɛ a mo ankasa di ho adanseɛ no mu. 23Onyankopɔn ankasa firi ne pɛ ne ne nhunumu mu sii no gyinaeɛ sɛ wɔbɛyi Yesu ama mo, na mode no maa nnebɔneyɛfoɔ ma wɔbɔɔ no asɛnnua mu kumm no. 24Nanso, Onyankopɔn nyanee no firii owuo mu maa ɔyii no firii owuyea mu, ɛfiri sɛ, owuo antumi anni ne so.” 25Asɛm a Dawid ka faa ne ho ne sɛ,\n“Mehunu Awurade wɔ mʼani so daa nyinaa.\nEsiane sɛ ɔwɔ me nsa nifa enti,\n26Ɛno enti, me kra ani gye, na me de me tɛkrɛma di ahurisie.\nMe onipadua nso bɛhome asomdwoeɛ mu.\n27Ɛfiri sɛ, worennya me awufoɔ mu.\n28Woakyerɛ me nkwagyeɛ ɛkwan;\n29“Anuanom, ɛsɛ sɛ meda mʼadwene adi pefee wɔ yɛn panin Dawid ho. Ɔwuiɛ na wɔsiee no, na ne damena da so wɔ hɔ bɛsi ɛnnɛ. 30Na ɔyɛ odiyifoɔ a ɔnim bɔ bi a Onyankopɔn ahyɛ no no. Onyankopɔn hyɛɛ bɔ bi sɛ ɔbɛyɛ Dawid aseni ɔhene, sɛdeɛ Dawid yɛ ɔhene no ara pɛ. 31Dawid hunuu deɛ Onyankopɔn rebɛyɛ no, ɔkasa faa owusɔreɛ a ɛfa Agyenkwa no ho sɛ, ‘Wɔannya no awufoɔ mu. Ne honam nso amporɔ.’ 32Onyankopɔn anyane saa Yesu yi afiri owuo mu, na yɛn nyinaa yɛ saa asɛm yi ho adansefoɔ. 33Wɔahyɛ no animuonyam de no akɔtena Onyankopɔn nifa so ma ne nsa aka Honhom Kronkron no a Agya no hyɛɛ no ɛho bɔ no; ɛno na wahwie agu yɛn so a ɛho nsɛnkyerɛnneɛ na mohunu na mote yi. 34Dawid ankasa de, wankɔ ɔsoro, na mmom, ɔkaa sɛ,\n“ ‘Awurade ka kyerɛɛ me wura sɛ,\n35kɔsi sɛ mede wʼatamfoɔ\n36“Ɛsɛ sɛ nnipa a wɔwɔ Israel nyinaa hunu sɛ, mo na mobɔɔ saa Yesu yi a Onyankopɔn ayɛ no Awurade ne Agyenkwa no asɛnnua mu.”\n37Ɛberɛ a nnipa no tee saa asɛm yi no, ɛhaa wɔn yie. Enti, wɔbisaa Petro ne asomafoɔ a aka no sɛ, “Anuanom, ɛdeɛn na yɛnyɛ?”\n38Petro ka kyerɛɛ wɔn sɛ, “Monnu mo ho na wɔmmɔ mo asu wɔ Yesu Kristo din mu sɛdeɛ ɛbɛyɛ a, wɔde mo bɔne bɛkyɛ mo na moanya Onyankopɔn akyɛdeɛ a ɛyɛ Honhom Kronkron no. 39Onyankopɔn hyɛɛ Honhom Kronkron yi ho bɔ maa mo ne mo mma ne wɔn a wɔtete akyirikyiri ne wɔn a Awurade, yɛn Onyankopɔn, bɛfrɛ wɔn aba ne nkyɛn no nyinaa.”\n40Petro kaa nsɛm bebree kyerɛɛ wɔn sɛ, “Monnye mo ho mfiri asotwe a ɛreba saa nnebɔneyɛfoɔ yi so no mu.” 41Wɔn mu dodoɔ no ara gyee asɛm no diiɛ maa wɔbɔɔ wɔn asu. Saa ɛda no, nnipa bɛyɛ mpensa na wɔbɛkaa agyidifoɔ no ho.\n42Daa na wɔde wɔn adagyeɛ nyinaa sua asomafoɔ no nkyerɛkyerɛ. Wɔne wɔn nyaa ayɔnkofa, hyia didi bɔɔ mu ne wɔn bɔɔ mpaeɛ. 43Asomafoɔ no yɛɛ anwanwadeɛ ahodoɔ bebree maa obiara a ɔhunuiɛ no ho dwirii no. 44Agyidifoɔ no nyinaa kɔɔ so tenaa ase sɛ nnipa korɔ, na wɔkyekyɛɛ wɔn ahodeɛ mu momaa wɔn ho wɔn ho. 45Wɔtɔn wɔn ahodeɛ kyekyɛɛ sika a wɔnya firii mu no maa wɔn ho wɔn ho sɛdeɛ ɛho hia obiara. 46Daa na wɔbɔ mu hyia wɔ asɔredan mu de anigyeɛ ne akoma pa bɔ mu didi wɔ wɔn afie mu, kamfo Onyankopɔn, nya animuonyam wɔ nnipa anim. 47Ɛda biara na Awurade de wɔn a ɔgye wɔn nkwa no bɛka wɔn ho.\nASCB : Asomafoɔ 2


Nea Ɛbɛboa Ma Woagyae Atotɔatotɔ\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hiligaynon Hungarian Icelandic Iloko Indonesian Italian Japanese Kinyarwanda Kirghiz Korean Latvian Lithuanian Malagasy Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Xhosa Zulu\nNneɛma ho dawurubɔ a wɔde puapua yɛn akyi no, sɛnea yɛte nka wɔ nneɛma ho, ne yɛn suban tumi ma yɛsɛe sika pii. Nyansahyɛ ahorow asia yi betumi aboa ma woagyae atotɔatotɔ.\nNtotɔ nneɛma kɛkɛ. So nea w’ani gye ho ne sɛ wobɛkɔ akɔto sɛ wɔatetew nneɛma so na woatɔ bi? Sɛ saa a, nneɛma atotɔatotɔ betumi ayɛ wo dɛ. Sɛ wopɛ sɛ wugyae saa su no a, gye bere susuw nsunsuanso a ebefi biribi a wopɛ sɛ wotɔ no mu aba, baabi a wode besi, ne sɛnea wobɛhwɛ so ma akyɛ no ho. Kae nneɛma bi a woansusuw ho na wotɔe na akyiri yi wunuu wo ho wɔ ho no. Gye bere “kakra” fa susuw nneɛma ho yiye ansa na woasi gyinae atɔ biribi.\nNtotɔ nneɛma mfa nkyekye wo werɛ. Nneɛma atotɔatotɔ betumi akyekye wo werɛ bere tiaa bi. Nanso sɛ wo werɛ san how a, ebia wobɛte nka paa sɛ ɛsɛ sɛ wosan kɔtotɔ nneɛma na ama wo ho atɔ wo. Sɛ́ anka wobɛtotɔ nneɛma de akyekye wo werɛ no, hwehwɛ nnamfo a wobetumi aboa wo, anaa tu mpase fa teɛteɛ w’apɔw mu.\nNtotɔ nneɛma mfa nnyigye w’ani. Aguadidan akɛse ama nneɛma totɔ abɛdan biribi a wɔyɛ de gyigye wɔn ani. Ebia wobɛkɔ aguadidan mu akɔnantenantew hɔ anaa wobɛkɔ Intanɛt so akɔhwɛ nneɛma wɔ so kɛkɛ. Nanso wɔahyɛ da ayɛ nneɛma a wuhu wɔ hɔ no sɛnea ɛbɛyɛ a ɛbɛtwetwe wo ma woatɔ. Sɛ wonyɛɛ w’adwene sɛ wobɛtɔ biribi a, bɔ mmɔden hyɛ wo ho so.\nHwɛ nnamfo a wopaw yiye. Wo nnamfo nkɔmmɔbɔ ne sɛnea wɔyɛ wɔn ade betumi anya wo so nkɛntɛnso kɛse. Sɛ wosɛe sika pii na ama woatumi ne wo nnamfo abɔ a, ɛnde paw nnamfo a wɔmmfa wɔn adwene nsi sika ne honam fam nneɛma pii so.\nMfa credit card ntotɔ nneɛma basabasa. Sɛ wode credit card totɔ nneɛma a, ɛma wubu w’ani gu ɛka a wobɔ so. Bɔ mmɔden sɛ ɔsram biara, wubetua ɛka a woabɔ wɔ wo credit card so nyinaa. Hwɛ sika a wɔtetew wɔ credit card a wode totɔ nneɛma no so na fa toto credit card afoforo ho, na hwehwɛ nea ne bo ba fam. Yɛ ahwɛyiye wɔ credit card a wɔtetew sika akɛse wɔ so na wɔde nneɛma bi a enhia wo batabata ho no ho. Sɛ wopɛ sɛ wotɔ nneɛma pii a, boaboa sika ano fa kɔtɔ sen sɛ wubefiri.\nHu sɛnea wo sikasɛm te. Sɛ wunnim sika dodow a wowɔ a, ebetumi ama woadi aboro nea wowɔ so. Yɛ kyerɛwtohɔ pa, na hu sika a wowɔ bere biara. Hwɛ sika a ɔsram biara wunya, na gyina nea wudi ɔsram biara ne osuahu a woanya so yɛ wo sikasɛm ho nhyehyɛe. Bu sika a wudi no ho akontaa, na fa toto nhyehyɛe a woayɛ ho. Bisa w’adamfo a wugye no di ma ɔmmoa wo ma wonhu sikasɛm mu nneɛma a wonte ase yiye no mu.\nBɔ Wo Mma Ho Ban Fi Nneɛma Atotɔatotɔ Ho\nMmofra titiriw na aguadifo de wɔn ani si wɔn so, na ntease wom. Ɛnnɛ, mmofra totɔ nneɛma na wɔsɛe sika sen bere biara a abɛsen kɔ. Wɔ United States no, mmofra sɛe dɔla ɔpepepem pii de totɔ nneɛma afe biara.\nNanso Ɔbenfo Juliet Schor kyerɛ sɛ, mmofra a wɔpɛ nneɛma atotɔatotɔ no betumi anya mmofraberem adwenemhaw ne dadwen, na ebetumi asɛe abusuabɔ a wɔne wɔn awofo wɔ nso. Wobɛyɛ dɛn abɔ wo mma ho ban? Susuw akwampa a awofo bi afa so abɔ wɔn mma ho ban no ho hwɛ.\nKYERƐKYERƐ WƆN: “Worentumi mmɔ wo mma ho ban mfi aguade ho dawurubɔ ho koraa efisɛ ɛwɔ baabiara. Enti yɛma yɛn mmabea no hu sɛ, aguade ho dawurubɔfo nkura adwempa, na nnwumakuw a afa wɔn no nso, sika na wɔpɛ. Yɛn ho mfaso a wobenya ara na ehia wɔn.”—James ne Jessica.\nMMA WƆNHYƐ WO SO: “Mmofra betumi aguan wo ho araa kosi sɛ wobɛtɔ biribi a wɔpɛ ama wɔn. Nanso ɛnsɛ sɛ woma kwan ma wɔhyɛ wo so. Akyiri yi, wobehu sɛ ɛnyɛ biribiara a wɔpɛ na wɔn nsa betumi aka. Bere a na yɛretete yɛn babea no, na yebom susuw sɛnea yɛbɛkari pɛ wɔ nneɛma a yɛbɛma ho kwan ne nea yɛremma ho kwan no ho.”—Scott ne Kelli.\nƐNYƐ BIRIBIARA NA ƐSƐ SƐ WOMA WƆHWƐ: “Yɛn abusua no ntaa nhwɛ television. Ɛnka yɛn abusua no nhyehyɛe ho. Yɛde bere a yɛde hwɛ TV no yɛ ade foforo. Yebom noa aduan di, na yɛn mmabarima no pɛ akenkan paa.”—John ne Jenniffer.


6 Ɛnna Dawid san boaboaa Israel mmarima akantinka nyinaa ano;+ wɔn dodow si mpem aduasa. 2 Na Dawid ne nnipa a wɔka ne ho no nyinaa sɔree, na wɔkɔɔ Baale-Yuda+ sɛ wɔrekɔfa asafo Yehowa,+ nokware Nyankopɔn a ɔte kerubim so+ no adaka+ a ne din+ da so no afi hɔ aba. 3 Nanso teaseɛnam foforo bi so+ na wɔde nokware Nyankopɔn adaka no sii, na wɔde fii Abinadab fie+ a ɛwɔ koko so no; Abinadab mma Ussa ne Ahio+ dii teaseɛnam foforo no anim. 4 Enti wɔde fii Abinadab fie a ɛwɔ koko so no—ɛne nokware Nyankopɔn adaka no; Ahio na odii Adaka no anim. 5 Na Dawid ne Israel fie nyinaa de nnwonto nneɛma a wɔde ɔpopaw nnua ayɛ nyinaa bi ne asankuten ne asanku+ ne mpintin+ ne nnɔnnɔmma ne nnawuta+ dii ahurusi Yehowa anim. 6 Wɔde nkakrankakra beduu Nakon* awiporowbea hɔ, na ɛhɔ na Ussa+ teɛɛ ne nsa kosoo nokware Nyankopɔn adaka no mu,+ efisɛ ɛkaa kakraa bi sɛ anka anantwi no redan ahwe hɔ. 7 Ɛhɔ ara na Yehowa bo fuw+ Ussa, na nokware Nyankopɔn bɔɔ no hwee fam+ sɛ ɔyɛɛ aniammɔho saa, na owui wɔ nokware Nyankopɔn adaka no ho.+ 8 Ɛnna Dawid bo fuwii sɛ Yehowa abufuw adɛw ahyɛ Ussa. Na wɔbɛfrɛɛ hɔ Peres-Ussa de besi nnɛ.+ 9 Na Dawid suroo Yehowa+ saa da no, na ɔkae sɛ: “Ɛbɛyɛ dɛn na Yehowa adaka no aba me nkyɛn?”+ 10 Na Dawid ampɛ sɛ ɔde Yehowa adaka no ba ne nkyɛn wɔ Dawid Kurow+ mu. Enti Dawid ma wɔde man kɔɔ Gatni+ Obed-Edom fie.+ 11 Na Yehowa adaka no kaa Gatni Obed-Edom fie asram abiɛsa, na Yehowa kɔɔ so hyiraa+ Obed-Edom ne ne fie nyinaa.+ 12 Akyiri yi, wɔbɛbɔɔ Ɔhene Dawid amanneɛ sɛ: “Nokware Nyankopɔn adaka no nti, Yehowa ahyira Obed-Edom fie ne nea ɔwɔ nyinaa.” Ɛnna Dawid kɔfaa nokware Nyankopɔn adaka no fii Obed-Edom fie ahurusi mu sɛ ɔde rekɔ Dawid Kurow mu.+ 13 Na ɛbae sɛ bere a wɔn a wɔso+ Yehowa adaka no tuu anammɔn asia no, ntɛm ara na ɔde nantwinini ne aboa a wadɔ bɔɔ afɔre.+ 14 Saa bere no, na Dawid hyɛ nwera pa asɔfotade,+ na na Dawid de n’ahoɔden nyinaa resaw wɔ Yehowa anim. 15 Na Dawid ne Israel fie nyinaa de osebɔ+ ne mmɛnhyɛn+ de Yehowa adaka+ no bae. 16 Bere a wɔde Yehowa adaka no duu Dawid Kurow mu no, Saul babea Mikal+ hwɛɛ mfɛnsere mu, na ohui sɛ Ɔhene Dawid rehuruhuruw, na ɔresaw twa ne ho wɔ Yehowa anim, na obuu ɔhene animtiaa+ ne komam.+ 17 Na wɔde Yehowa adaka no bae, na wɔde besii ne sibea wɔ ntamadan a Dawid si maa no no mu.+ Ɛnna Dawid bɔɔ ɔhyew afɔre+ ne asomdwoe afɔre+ wɔ Yehowa anim. 18 Bere a Dawid wiee ɔhyew afɔre ne asomdwoe afɔre no, ohyiraa+ ɔman no wɔ asafo Yehowa din mu.+ 19 Bio nso ɔmaa+ ɔmanfo no, Israel ɔman mũ no nyinaa, ɔbarima ne ɔbea biara, paanoo a ɛte sɛ kawa biako ne nkeresia tetare ne bobe tetare,+ na ɛno akyi no, ɔmanfo no nyinaa kokɔɔ wɔn afie. 20 Ɛnna Dawid san kɔe sɛ ɔrekohyira ne fie,+ na Saul babea Mikal+ fii adi behyiaa Dawid, na ɔka kyerɛɛ no sɛ: “Anuonyam bɛn ara na Israel hene ahyɛ ne ho nnɛ yi+ sɛ wapa ne ho wɔ ne nkoa mfenaa anim sɛnea mmarima ahuhufo no bi pa ne ho nyinaa no!”+ 21 Na Dawid buaa Mikal sɛ: “Yehowa a ofii wo papa ne ne fie nyinaa akyi bɛpaw me de me yɛɛ Yehowa man Israel so panyin+ no anim na midii ahurusi, na medi ahurusi bio Yehowa anim.+ 22 Mɛbrɛ me ho ase akyɛn saa koraa,+ na mɛyɛ m’ani so famfamni; mfenaa a wokaa wɔn ho asɛm no, wɔn ara anim na mɛhyɛ me ho anuonyam.”+ 23 Enti Saul babea Mikal+ de, wanwo ba kosii ne wuda.


Wɔyɛɛ Yeremia odiyifo (1-10)\nAborɔfo nkate dua ho anisoadehu (11, 12)\nKuku ho anisoadehu (13-16)\nWɔhyɛɛ Yeremia den maa adwuma a ɛda n’anim (17-19)\n1 Hilkia a ɔka asɔfo a wɔwɔ Anatot+ ho wɔ Benyamin asaase so no, ne ba Yeremia* nsɛm ni. 2 Yehowa ka kyerɛɛ no wɔ Amon+ ba Yosia+ a na ɔyɛ Yuda hene no bere so, wɔ n’ahenni afe a ɛto so 13 mu. 3 Nsɛm no bi nso baa ne nkyɛn wɔ Yuda hene Yehoiakim+ a ɔyɛ Yosia ba no bere so besii Yuda hene Sedekia+ a ɔyɛ Yosia ba no ahenni afe a ɛto so 11 awiei, de besii bere a wɔsoaa Yerusalemfo kɔe wɔ bosome a ɛto so anum+ no mu. 4 Yehowa ka kyerɛɛ me sɛ: 5 “Bere a minnya nyɛɛ wo wɔ wo maame yam no, na minim wo.*+Bere a wonnya nwoo wo* na metew wo ho.*+ Mede wo yɛɛ odiyifo maa amanaman no.” 6 Ɛnna mekae sɛ: “O Awurade Tumfo Yehowa! Minnim kasa,+ efisɛ meyɛ abofra.”*+ 7 Ɛnna Yehowa ka kyerɛɛ me sɛ: “Nka sɛ, ‘Meyɛ abofra.’ Mmom obiara a mɛsoma wo ne nkyɛn no, kɔ,Na asɛm biara a mɛhyɛ wo no, ka.+ 8 Mma sɛnea wɔte no nnhunahuna wo,+Efisɛ ‘midi w’akyi, na megye wo,’+ Yehowa na waka.” 9 Ɛnna Yehowa teɛɛ ne nsa kaa m’ano.+ Na Yehowa ka kyerɛɛ me sɛ: “Mede me nsɛm ahyɛ w’anom.+ 10 Hwɛ, ɛnnɛ da yi, mede wo asi amanaman ne ahenni ahorow so sɛ tutu na bubu, sɛe na dwiriw gu, si na dua.”+ 11 Na Yehowa asɛm san baa me nkyɛn sɛ: “Yeremia, dɛn na wuhu yi?” Na mekae sɛ: “Mihu aborɔfo nkate dua* nkorabata bi.” 12 Ɛnna Yehowa ka kyerɛɛ me sɛ: “Woahu no yiye, na me nso, m’ani wɔ m’asɛm ho,* na mɛhwɛ ama ayɛ hɔ.” 13 Yehowa ka kyerɛɛ me ne mprenu so sɛ: “Dɛn na wuhu yi?” Na mekae sɛ: “Mihu dadesɛn* a biribi rehuru wom* a ano akyea hwɛ anaafo fam.” 14 Ɛnna Yehowa ka kyerɛɛ me sɛ: “Atifi fam na wobehwie amanehunu no afi,Na ebegu asaase no so nnipa nyinaa so.+ 15 Efisɛ ‘merefrɛ mmusua a ɛwɔ atifi fam ahenni mu no nyinaa,’ Yehowa na waka,+‘Na wɔbɛba; obiara de n’ahengua bɛbaAbesi Yerusalem kurow apon ano,+Ne n’afasu nyinaa ho,Ne Yuda nkurow nyinaa ho.+ 16 Na mɛka m’atemmu wɔ bɔne a wɔayɛ nyinaa ho akyerɛ wɔn,Efisɛ wɔagyaw me hɔ,+Na wɔhyew afɔrebɔde ma anyame foforo,+Na wɔkotow wɔn ankasa nsa ano adwuma.’+ 17 Na wo de, yɛ krado,*Na sɔre ka nea mɛhyɛ wo nyinaa kyerɛ wɔn. Nsuro wɔn,+Anyɛ saa a, mɛma woabɔ hu wɔ wɔn anim. 18 Na ɛnnɛ mayɛ wo kurow a wɔabɔ ho ban,Ne dade dum, ne kɔbere afasu, na woatumi agyina asaase no sofo nyinaa anim,+Ne Yuda ahemfo ne ne mpanyimfo anim, Ne n’asɔfo ne asaase no so nnipa anim.+ 19 Na wɔne wo bɛko,Nanso wɔrentumi wo,*Efisɛ ‘midi w’akyi,+ na megye wo,’ Yehowa na waka.”\n^ Ebetumi akyerɛ “Yehowa Na Ɔhyɛ Anuonyam.”\n^ Anaa “ɛnna miyii wo.”\n^ Nt., “wunnya mfii awotwaa mu mmae no.”\n^ Anaa “miyii wo maa dwumadi titiriw bi.”\n^ Anaa “abarimaa.”\n^ Nt., “nea wanyan.”\n^ Anaa “manyan wɔ m’asɛm ho.”\n^ Nt., “wɔrebɔ mu,” kyerɛ sɛ, ogya a ɛwɔ ase no, wɔrefita mu.\n^ Nt., “bɔ w’asen.”


Filipifo 1 | Intanɛt So Bible| Wiase Foforɔ Nkyerɛaseɛ\nƆde Kɔmaa Filipifo 1:1-30\nPaul daa Onyankopɔn ase; ne mpaebɔ (3-11)\nƆhaw nyinaa akyi, asɛmpa no nya nkɔso (12-20)\nMete ase ma Kristo; miwu a, ɛyɛ mfaso (21-26)\nMomma mo abrabɔ mfata asɛmpa no (27-30)\n1 Paul ne Timoteo, Kristo Yesu nkoa; yɛde krataa yi rekɔma Filipi+ akronkronfo a wɔwɔ Kristo Yesu mu nyinaa, ahwɛfo ne asafo mu asomfo+ nyinaa ka ho: 2 Yɛn Agya Onyankopɔn ne Awurade Yesu Kristo adom ne asomdwoe nka mo. 3 Bere biara a mɛkae mo no, meda me Nyankopɔn ase 4 wɔ me nkotosrɛ nyinaa mu. Mede anigye srɛ ma mo,+ 5 efisɛ efi da a edi kan besi nnɛ, moaboa ama asɛmpa no anya nkɔso. 6 Awerɛhyem a mewɔ ne sɛ, nea ofii adwuma pa ase wɔ mo mu no, Kristo Yesu da no bɛba+ no, na wawie.+ 7 Moda me koma so, enti sɛ minya saa adwene yi wɔ mo nyinaa ho a, ɛyɛ ne kwan so, efisɛ me nkɔnsɔnkɔnsɔn mu,+ ne asɛmpa no a mebɔ ho ban mmara kwan so+ no nyinaa mu no, motaa m’akyi, enti me ne mo nyinaa anya adom no mu kyɛfa. 8 Onyankopɔn ne me dansefo sɛ m’ani agyina mo nyinaa. Sɛnea Kristo Yesu pɛ mo asɛm no, saa ara na me nso mepɛ mo asɛm. 9 Me mpaebɔ ne sɛ mo dɔ nkɔ so nyɛ kɛse,+ na munnya nokware nimdeɛ+ ne ntease a ɛkɔ akyiri nso.+ 10 Mebɔ mpae sɛ mobɛhwehwɛ mu ahu nneɛma a ehia paa+ no, sɛnea ɛbɛyɛ a dɛm biara remma mo ho, na moanto afoforo hintidua+ kosi Kristo da no. 11 Afei nso, me mpaebɔ ne sɛ trenee aba+ a Yesu Kristo ama moasow no, ɛso mmra mfaso pii mma mo, na monam so ahyɛ Onyankopɔn anuonyam, na moayi no ayɛ. 12 Afei anuanom, mepɛ sɛ muhu sɛ nea ato me no ama asɛmpa no anya nkɔso mmom, 13 efisɛ nkɔnsɔnkɔnsɔn a Kristo nti wɔde agu me+ no, Aban Awɛmfo nyinaa ne nnipa a aka nyinaa ate ho asɛm.+ 14 Wɔn a wɔwɔ Awurade mu no, m’afiase nkɔnsɔnkɔnsɔn no ama wɔn mu dodow no ara anya ahotoso, na saa anuanom no nyinaa de akokoduru kɛse reka Onyankopɔn asɛm a wonsuro. 15 Ɛwom, ebinom de anibere ne ahoɔyaw na ɛreka Kristo ho asɛm, nanso ebinom de adwempa na ɛreka. 16 Wɔn a wɔde adwempa ka no, ɔdɔ nti na wɔbɔ Kristo ho dawuru, efisɛ wonim sɛ wɔapaw me sɛ minnyina asɛmpa no akyi;+ 17 nanso wɔn a wɔde anibere ne ahoɔyaw reyɛ saa no yɛ mansotwefo a wonkura adwempa, na wɔn adwene ne sɛ wɔbɛma me ho ahiahia me wɔ me nkɔnsɔnkɔnsɔn mu. 18 Dɛn na afi mu aba? Ɛno ara ne sɛ akwan nyinaa mu no, sɛ nnaadaa na wɔde yɛ oo, nokwaredi na wɔde yɛ oo, wɔrebɔ Kristo ho dawuru, na midi eyi ho ahurusi. Na mɛkɔ so adi ho ahurusi, 19 efisɛ minim sɛ eyi bɛma manya nkwa esiane mo nkotosrɛ+ ne Yesu Kristo honhom+ nti. 20 Ɛno na mehwɛ kwan denneennen na m’ani da so, na minim sɛ m’ani renwu ɔkwan biara so, na mmom sɛnea akɔ so abesi nnɛ no, nkwa mu oo, owu mu oo, menam me nipadua so de akokoduru bɛkamfo Kristo.+ 21 Na me de, sɛ mete ase a, mete ase ma Kristo;+ sɛ miwu nso a, ɛyɛ mfaso ma me.+ 22 Na sɛ mekɔ so tena ase ɔhonam mu a, m’adwuma no bɛsow aba, nanso nea mepɛ paa de, menka ho asɛm. 23 Nneɛma abien yi, minhu nea eye ma me, efisɛ me yam a, anka manya me ho atetew akɔka Kristo ho,+ na anka ɛno mpo na eye.+ 24 Nanso mo nti, ehia sɛ mekɔ so tena ase ɔhonam mu. 25 Awerɛhyem a mewɔ wɔ eyi mu nti, minim sɛ mɛtwɛn ne mo nyinaa atena ɔhonam mu, na moanya nkɔso ne anigye wɔ gyidi no mu, 26 sɛnea ɛbɛyɛ a, bere a maba mo nkyɛn bio no, me nti mubedi ahurusi aboro so wɔ Kristo Yesu mu. 27 Nea mepɛ ara ne sɛ mobɛma mo abrabɔ afata Kristo asɛmpa no,+ sɛnea ɛbɛyɛ a, sɛ meba behu mo anaasɛ minni hɔ mpo a, mɛte mo ho asɛm sɛ mugyina pintinn wɔ honhom koro mu, na mode ɔkra koro*+ di apere ma gyidi a egyina asɛmpa no so no, 28 bere a mommma mo atamfo nnhunahuna mo ɔkwan biara so. Eyi yɛ adanse a ɛkyerɛ sɛ wɔbɛsɛe wɔn,+ nanso ɛkyerɛ nkwagye ma mo,+ na efi Onyankopɔn hɔ, 29 efisɛ mo na Kristo nti wɔde hokwan no maa mo, na wɔamfa amma mo sɛ munnya ne mu gyidi kɛkɛ; wɔde maa mo sɛ munsi n’ananmu nhu amane nso.+ 30 Nea ɛwom ne sɛ, aperepere a muhui sɛ meredi+ na migu so redi no, ɛno ara bi na morefa mu.\n^ Anaa “mode baakoyɛ.”


ኢያሱ 23 NASV – Yosua 23 ASCB | Biblica\nኢያሱ 23 NASV – Yosua 23 ASCB\nYosua Ne Israel Di Nkra\n1Mfeɛ bebree twaam a Awurade maa Israelfoɔ no ahotɔ a wɔn atamfoɔ no mu biara anha wɔn bio. Yosua a afei na wanyini yie no 2frɛɛ mpanimfoɔ, ntuanofoɔ, atemmufoɔ ne adwumayɛfoɔ a wɔwɔ Israel nyinaa. Ɔka kyerɛɛ wɔn sɛ, “Seesei, mabɔ akɔkoraa. 3Moahunu biribiara a Awurade, mo Onyankopɔn ayɛ ama mo me nkwa nna yi mu. Awurade, mo Onyankopɔn ako atia mo atamfoɔ. 4Mede amanaman no nsase a yɛnnya nnii soɔ ne deɛ yɛadi soɔ ama mo sɛ mo agyapadeɛ, ɛfiri Asubɔnten Yordan kɔsi Ɛpo Kɛseɛ a ɛwɔ atɔeɛ fam no. 5Saa asase yi bɛyɛ mo dea, ɛfiri sɛ, Awurade, mo Onyankopɔn bɛpamo nnipa a wɔtete so seesei no nyinaa. Mobɛsi wɔn anan mu atena hɔ, sɛdeɛ Awurade, mo Onyankopɔn hyɛɛ mo bɔ no.\n6“Enti, monyɛ den! Monhwɛ na monni nkyerɛkyerɛ a wɔatwerɛ wɔ Mose Mmara Nwoma no mu no so pɛpɛɛpɛ. Monntwe mo ho mfiri ho kwan biara so. 7Monhwɛ yie sɛ mo ne nnipa foforɔ a wɔda so te asase no so no nnya ayɔnkofa biara. Mpo, mommmɔ wɔn anyame din na moabɔ wɔn din aka ntam anaasɛ moasom wɔn. 8Na monni Awurade, mo Onyankopɔn no nokorɛ sɛdeɛ moayɛ abɛsi ɛnnɛ yi.\n9“Ɛfiri sɛ, Awurade apamo amanaman akɛseɛ a wɔyɛ dene ama mo, enti obiara nni hɔ a watumi adi mo so nkonim. 10Mo mu biara bɛtumi atu atamfoɔ apem agu, ɛfiri sɛ, Awurade, mo Onyankopɔn ko ma mo sɛdeɛ wahyɛ bɔ no. 11Enti, monhwɛ yie na monnɔ Awurade, mo Onyankopɔn no.\n12“Nanso sɛ motwe mo ho firi ne ho, na mone saa amanaman yi nkaeɛfoɔ a wɔwɔ mo mu yi di awadeɛ a, 13ɛnneɛ akyinnyeɛ biara nni ho sɛ Awurade, mo Onyankopɔn rempamo wɔn mfiri mo asase so. Mmom, wɔbɛyɛ afidie ama mo, ɔyea wɔ mo mfe mu ne kasɛɛ a ɛhyɛ mo aniwa mu, na wɔbɛtɔre mo ase afiri asase pa yi a Awurade, mo Onyankopɔn de ama mo yi so.\n14“Ɛrenkyɛre biara mɛwu, sɛdeɛ obiara korɔ no. Mo akoma mu no monim sɛ ɛbɔ biara a Awurade, mo Onyankopɔn hyɛeɛ no aba mu. Bɔhyɛ no mu biara nni hɔ a amma mu! 15Nanso, sɛdeɛ Awurade, mo Onyankopɔn de nnepa a ɔhyɛɛ ho bɔ maa mo no, saa ara na sɛ moannyɛ ɔsetie amma no a ɔde amanehunu bɛba mo so. Ɔbɛpra mo afiri saa asase pa a ɔde ama mo yi so. 16Sɛ mobu Awurade, mo Onyankopɔn apam no so na mosɔre anaa mosom anyame foforɔ a, nʼabufuo bɛhye mo na ɔbɛpra mo ntɛm so afiri asase pa a ɔde ama mo no so.”\nASCB : Yosua 23


19 Bere a na ɔhene biara nni Israel no,+ na Lewini bi te Efraim+ bepɔw so akyirikyiri baabi. Bere bi akyi no ɔfaa ɔyefam+ bi fii Betlehem+ wɔ Yuda. 2 Nanso ne yefam no anni no nokware na ofii ase bɔɔ aguaman.+ Afei ababaa no tu fii ne nkyɛn kɔtenaa ne papa fie wɔ Betlehem a ɛwɔ Yuda, na odii hɔ asram anan. 3 Na ne kunu no tiw no sɛ ɔne no rekɔka no bɔkɔɔ na wasan de no aba. Ná ne somfo+ ne mfurum abien ka ne ho, na ababaa no de no kɔɔ ne papa fie. Bere a ababaa no papa huu aberante no, ɔde anigye hyiaa no. 4 Na n’ase a ɛyɛ ababaa no papa no gyee no kaa ne nkyɛn nnansa, na wodidi nomee, na ɔdaa hɔ.+ 5 Afei da a ɛto so anan no, wɔsɔree anɔpatutuutu, sɛnea wɔyɛ daa no, na osiesiee ne ho sɛ ɔrekɔ, nanso ababaa no papa ka kyerɛɛ n’ase no sɛ: “Fa biribi kakra ka w’ano+ ansa na moakɔ.” 6 Enti wɔtenaa ase, na wɔn baanu didi nomee. Afei ababaa no papa ka kyerɛɛ aberante no sɛ: “Mesrɛ wo, da ma ade nkye+ na dwudwo wo ho.”+ 7 Bere a aberante no sɔree sɛ ɔrekɔ no, n’ase no paa no kyɛw ma ɔsan dae.+ 8 Da a ɛto so anum a ɔsɔree anɔpahema sɛ ɔrekɔ no, ababaa no papa san kae sɛ: “Mesrɛ wo, pɛ biribi dwudwo wo ho.”+ Enti wɔtenatenaa hɔ ara ma onwini dwoe, na wɔn baanu didii. 9 Afei aberante+ no sɔree sɛ ɔne ne yefam+ ne ne somfo+ no rekɔ. Nanso n’ase a ɛyɛ ababaa no papa no ka kyerɛɛ no sɛ: “Hwɛ, onwini adwo na ade reyɛ asa, enti mesrɛ wo, monna.+ Owia akɔtɔ enti da na dwudwo wo ho+ na ɔkyena moasɔre anɔpahema asim akɔ mo ntamadan mu.” 10 Nanso aberante no ampene sɛ ɔbɛda, enti osiim kɔe koduu Yebusi+ anaa Yerusalem+ ntentenso, ɔne ne mfurum abien a wahyehyɛ wɔn ne ne yefam ne ne somfo no. 11 Bere a wɔbɛn Yebusi no, na ade asa ara ne sa,+ na ɔsomfo no ka kyerɛɛ ne wura sɛ: “Ma yɛmman nkɔ Yebusifo+ kurow yi mu nkɔda hɔ.” 12 Nanso ne wura no ka kyerɛɛ no sɛ: “Yɛrenkɔ ananafo+ a wɔnyɛ Israelfo kurom. Ma yentwam nkɔ Gibea.”+ 13 Na ɔtoaa so ka kyerɛɛ ne somfo no sɛ: “Ma yɛmmɛn nkurow yi mu biako na yɛnkɔda Gibea anaa Rama.+” 14 Enti wɔtoaa so kɔe, na bere a wɔbɛn Benyaminfo kurow Gibea no, na owia rekɔtɔ. 15 Enti wɔman sɛ wɔrekɔda Gibea. Na wɔkɔtenaa kurow no abɔnten, nanso wɔannya obiara ammɛfa wɔn ankɔ ne fie sɛ wɔnkɔda hɔ anadwo no.+ 16 Akyiri yi, akwakoraa bi a ofi afuw mu reba anwummere+ no bepuee hɔ. Ná ofi Efraim+ bepɔw so na wabɛsoɛ Gibea kakra, nanso kurom hɔfo de, na wɔyɛ Benyaminfo.+ 17 Bere a ɔmaa n’ani so no, ohuu aberante kwantuni no sɛ ɔte kurow no abɔnten so. Na akwakoraa no bisae sɛ: “Wufi he, na ɛhe na worekɔ?”+ 18 Ɔka kyerɛɛ no sɛ: “Yefi Betlehem a ɛwɔ Yuda, na yɛrekɔ Efraim+ bepɔw so nohoa. Ɛhɔ na mifi, na mibetwaam kɔɔ Betlehem a ɛwɔ Yuda no;+ afei na merebɛsen akɔ me fie, nanso minnya obiara mfa me nkɔ ne fie.+ 19 Mewɔ aduan+ a me mfurum no bedi, na me ne w’afenaa+ ne ɔsomfo+ a ɔka w’akoa ho yi nso wɔ aduan+ a yebedi ne nsã a yɛbɛnom. Biribiara nhia yɛn.” 20 Ɛnna akwakoraa no kae sɛ: “Asomdwoe nka wo!+ Afei sɛ wuhia biribi a, bisa me,+ na abɔnten so ha de, nna ha.” 21 Ɛnna ɔde no kɔɔ ne fie+ na ɔmaa mfurum no aduan.+ Afei wɔhohoroo wɔn nan ase+ na wofii ase didii na wɔnomee. 22 Wogu so redwudwo wɔn ho no,+ kurom hɔ mmarima ahuhufo+ bi betwaa fie no ho hyiae,+ na wopiapiaa wɔn ho wɔ pon no ano; na wɔka kyerɛɛ ofiewura akwakoraa no sɛ: “Yi ɔbarima a ɔbaa wo fie ha no bra na yɛne no nna.”+ 23 Nanso ofiewura no pue ne wɔn kɔkasae+ sɛ: “Me nuanom,+ mesrɛ mo, monnyɛ bɔne a ɛte sɛɛ, efisɛ ɔbarima no abɛsoɛ me. Monnyɛ aniwude a ɛte saa.+ 24 Me babea a ɔyɛ ɔbaabun ni, na ɔbarima yi nso yefam ni. Momma memfa wɔn mmrɛ mo na mo ne wɔn nna+ na monyɛ wɔn nea mopɛ. Na ɔbarima yi de, mommfa aniwude ne nkwaseade a ɛte sɛɛ nnyɛ no.” 25 Nanso mmarima no antie no. Enti ɔbarima no de ne yefam+ no kɔmaa wɔn wɔ abɔnten hɔ na wɔne no dae,+ na wɔyɛɛ no basabasa+ anadwo mũ no nyinaa ma ade kyee. Na anim retetew no, wogyaa no ma ɔkɔe. 26 Na anim baee kakra no, ɔbea no bae, na ɔbɛhwee ɔbarima no fie kwan ano, faako a ne wura wɔ no,+ na ɔdaa hɔ kosii sɛ anim tetewee. 27 Akyiri yi ne kunu sɔree anɔpa kobuee pon no sɛ ɔrepue akɔ. Afei ɔnkɔhwɛ a, ne yefam+ no na ɔda ofie no abobow ano a ne nsa gu pon no ano yi! 28 Ɛnna ɔka kyerɛɛ no sɛ: “Sɔre ma yɛnkɔ,” nanso kranaa.+ Na ɔbarima no faa no too afurum so kɔɔ ne kurom.+ 29 Afei oduu fie no, ɔfaa sekan twitwaa ne yere no mu asinasin dumien,+ n’apɔw so n’apɔw so, na ɔde kɔɔ Israel nsase nyinaa so.+ 30 Na obiara a ohui no kae sɛ: “Efi bere a Israelfo fi Egypt bae yi, biribi a ɛte sɛɛ nsii da na yenhuu bi saa da. Munnwen ho, momfa ho adwene+ na monka ho biribi.”


13 Babilon ho atemmusɛm+ a Amus+ ba Yesaia hui ni: 2 “Momma ahyɛnsode+ bi so mfa nsi bepɔw petee so. Momma mo nne so mfrɛ wɔn, munnyama mo nsa+ na wɔmmra mmapɔmma pon ano.+ 3 Mede ahyɛde ama dɔm a matew wɔn ho no.+ Mafrɛ nnɔmmarima, nnipa a wɔn ahurusidi nni ano, sɛ wɔmpae m’abufuw nkyerɛ.+ 4 Muntie! Nnipadɔm wɔ mmepɔw so, biribi te sɛ dɔm gyegyeegye!+ Muntie! Ahenni bu fa so, aman a wɔaboaboa wɔn ano!+ Asafo Yehowa reboaboa asraafodɔm ano ama ɔko.+ 5 Wofi asase so akyirikyiri,+ ɔsoro ano tɔnn, reba, Yehowa ne n’atemmu akode, na wɔrebɛsɛe asase nyinaa.+ 6 “Muntwa adwo+ na Yehowa da no abɛn!+ Ɛbɛba sɛ ɔsɛe a efi ade nyinaa so Tumfoɔ no ankasa hɔ.+ 7 Enti nsa nyinaa mu begow na ɔdesani koma mũ no nyinaa anan.+ 8 Nkurɔfo adwene atu afra.+ Wɔasinsen na wɔte yaw; wɔte yaw te sɛ ɔbea a ɔrewo.+ Obiara hwɛ ne yɔnko anim hãã, na wɔn anim ayɛ bosabosaa.+ 9 “Hwɛ, Yehowa da no reba, na ɛbɛyɛ anibere ne abufuhyew da, ahummɔbɔ biara nnim. Asase no bɛdan amamfõ korakora+ na ɛso abɔnefo ase ahyew.+ 10 Ɔsoro nsoromma ne Kesil nsorommakuw+ renhyerɛn; na owia beduru sum bere a ɛrepue no ara, na ɔsram rensɔ ne kanea. 11 Mɛma asase no atwa ne bɔne so aba+ na amumɔyɛfo anya wɔn amumɔyɛ so akatua. Mɛma ahantanfo agyae wɔn dwae no na mabrɛ atirimɔdenfo ahomaso ase.+ 12 Mɛma onipa ho ayɛ nã asen sika kɔkɔɔ amapa,+ na ɔdesani ho ayɛ nã asen Ofir sika.+ 13 Enti mɛma ɔsoro ahuru kutukutu,+ na asase awosow kitikiti afi ne sibea, asafo Yehowa abufuw nti,+ n’abufuhyew da no nti.+ 14 Obiara bɛdan ne ho akɔ ne nkurɔfo nkyɛn, na obiara beguan akɔ n’asase+ so te sɛ ɔwansan a wɔtaa no, anaa nguan a obiara mmoaboa wɔn ano.+ 15 Obiara a wobehu no no, wɔde ade behwirew no mu, na obiara a wɔbɛkyere no bɛtɔ nkrante ano.+ 16 Wɔbɛtetew wɔn mma mu wɔ wɔn anim.+ Na wɔbɛfow wɔn afie ato wɔn yerenom mmonnaa.+ 17 “Hwɛ, merema Mediafo+ akɔ wɔn so. Wɔn de, wommu dwetɛ, na wɔn ani mmere sika kɔkɔɔ. 18 Wɔn agyan bɛtetew mmerante mpo mu.+ Na wɔn yam renhyehye wɔn mma yafunum mma,+ na wɔn aniwa renhu mmofra mmɔbɔ. 19 Babilon yɛ ahemman anuonyam,+ afɛfɛde a Kaldeafo de kyerɛ wɔn ho.+ Nanso ɛbɛyɛ te sɛ bere a Onyankopɔn kaa Sodom ne Gomora butuwii no.+ 20 Obiara rentena mu da,+ na ɔrennya baabi ntena, awo ntoatoaso a edidi so nyinaa mu.+ Arabni biara rensi ne ntamadan wɔ hɔ, na nguanhwɛfo remma wɔn nguan mmutuw hɔ. 21 Ɛhɔ na kwayow so mmoa bɛda, na mpatu bɛhyɛ afie a wobegyaw ato hɔ no mu mã.+ Nsohori de hɔ bɛyɛ wɔn fie, na adaemone mmirekyi* behuruhuruw wɔ hɔ.+ 22 N’aban mu na sakraman besu,+ na ahemfie fɛfɛ hɔ na awɔ akɛse bɛtena. Ne bere abɛn, ne nna adu, na wɔrentwentwɛn so.”+


2 Ahene 23 | Intanɛt So Bible| Wiase Foforɔ Nkyerɛaseɛ\n2 Ahene 23:1-37\n23 Na ɔhene soma ma wɔkɔboaboaa Yuda ne Yerusalem mpanyimfo nyinaa ano+ baa ne nkyɛn. 2 Afei ɔhene ne Yuda mmarima nyinaa ne Yerusalemfo nyinaa ne asɔfo+ ne adiyifo no ne ɔman no nyinaa, efi akumaa so kosi ɔkɛse so,+ kɔɔ Yehowa fie hɔ, na ofii ase kenkan+ apam+ nhoma+ a wohui wɔ Yehowa fie+ hɔ no mu nsɛm wɔn nyinaa asom. 3 Ɔhene gyinaa edum no ho,+ na ɔyɛɛ apam+ Yehowa anim sɛ obedi Yehowa akyi,+ na ɔde ne koma+ nyinaa ne ne kra+ nyinaa bedi ne mmara nsɛm+ ne n’adansesɛm+ ne n’ahyɛde+ so, na wadi apam no mu nsɛm a wɔakyerɛw wɔ nhoma+ yi mu no so. Na ɔman no nyinaa suaee sɛ wobedi apam no so.+ 4 Na ɔhene hyɛɛ ɔsɔfo panyin Hilkia+ ne asɔfo a wodi hɔ no ne apon ano ahwɛfo+ no sɛ wonyiyi anwenne a wɔyɛ maa Baal+ ne ɔbosom dua+ no ne ɔsoro asafo+ nyinaa no mfi Yehowa asɔredan no mu. Afei ɔkɔhyew ne nyinaa wɔ Yerusalem kurotia, Kidron+ ho mfuwa mu, na ɔde ɛho nsõ no kɔɔ Betel.+ 5 Na ananafo anyame no asɔfo a Yuda ahene de wɔn sisii hɔ sɛ wɔnhyew afɔrebɔde wɔ sorɔnsorɔmmea hɔ wɔ Yuda nkurow mu ne mmeae a ɛbemmɛn Yerusalem no, oguu wɔn adwuma no; wɔn a na wɔhyew afɔrebɔde ma Baal+ ne owia ne ɔsram ne sodiak nsorommakuw ne ɔsoro asafo+ nyinaa nso, oguu wɔn adwuma no. 6 Afei nso, oyii ɔbosom dua+ no fii Yehowa fie hɔ de kɔɔ Yerusalem kurotia, Kidron subon no mu, na ɔhyewee+ wɔ Kidron subon no mu, na ɔyam no muhumuhu, na ɔtow mfutuma no guu ɔmanfo amusiei.+ 7 Bio nso, asɔrefie mmarima nguaman+ no, obubuu wɔn adan a ɛwɔ Yehowa fie hɔ no, baabi a na mmea no nwene ntamadan ma ɔbosom dua no. 8 Ɛnna ɔde asɔfo no nyinaa fi Yuda nkurow mu bae sɛ obegu sorɔnsorɔmmea a asɔfo no hyew afɔrebɔde wɔ hɔ no ho fĩ, efi Geba+ kosi Beer-Seba;+ obubuu kurow pon ano sorɔnsorɔmmea a ɛwɔ kurow sohwɛfo Yosua pon ano no, faako a ɛwɔ kurow pon no benkum so, nea wɔfa hyɛn kurow no mu no. 9 Sorɔnsorɔmmea asɔfo+ no de, wɔamma Yehowa afɔremuka a ɛwɔ Yerusalem no anim, nanso wodii paanoo a mmɔkaw nnim,+ wɔn nuanom mu. 10 Na Tofet+ a ɛwɔ Hinom mma bon+ mu no, oguu ho fĩ sɛnea ɛbɛyɛ a obiara remma ne babarima anaa ne babea mfa ogya mu+ mma Molek.+ 11 Afei nso wamma apɔnkɔ a Yuda ahene de maa owia no amfa ahemfie panyin Natan-Melek adidibea+ a ɛwɔ ntwironoo mu hɔ no amma Yehowa fie hɔ bio, na ɔde ogya hyew nteaseɛnam a wɔde maa owia+ no. 12 Na afɔremuka a Yuda ahene yeyɛe a ɛwowɔ Ahas abansoro pia atifi+ ne afɔremuka+ a Manase sisii wɔ Yehowa fie adiwo abien no, ɔhene bubui na ɔyamee wɔ hɔ, na ɔtow mfutuma no guu Kidron subon no mu. 13 Sorɔnsorɔmmea a ɛwowɔ Yerusalem anim+ wɔ Ɔsɛe Bepɔw no nifa so, nea Israel hene Solomon+ sisi maa Sidonfo atantanne Astoret+ ne Moabfo atantanne Kemos+ ne Ammonfo atantanne Milkom+ no, ɔhene guu ho fĩ. 14 Obubuu+ abosom adum no mu asinasin na otwitwaa abosonnua no, na ɔde nnipa nnompe hyɛɛ hɔ ma. 15 Betel+ afɔremuka no ne sorɔnsorɔmmea a Nebat ba Yeroboam+ a ɔmaa Israel yɛɛ bɔne+ no yɛe no, obubuu saa afɔremuka no ne sorɔnsorɔmmea no. Afei ɔhyew sorɔnsorɔmmea no, na ɔyam no muhumuhu, na ɔhyew ɔbosom dum no. 16 Bere a Yosia dan ne ho no, ohuu adamoa a ɛwowɔ bepɔw no so no. Enti ɔsoma ma wɔkɔfaa adamoa no mu nnompe bɛhyewee+ wɔ afɔremuka no so de guu ho fĩ, sɛnea Yehowa asɛm+ a nokware Nyankopɔn nipa no ka too hɔ+ no te. 17 Na obisae sɛ: “Nkaebo bɛn na mihu wɔ ha yi?” Na kurow no mufo ka kyerɛɛ no sɛ: “Ɛyɛ nokware Nyankopɔn nipa a ofi Yuda+ bae a ɔkaa nea wode ayɛ Betel afɔremuka+ yi ho asɛm too hɔ no ɔdamoa.”+ 18 Ɛnna ɔkae sɛ: “Momma ɔnhome.+ Mma obiara nnka ne nnompe.” Enti wɔanka ne nnompe ne odiyifo+ a ofi Samaria bae no nnompe. 19 Bio nso, sorɔnsorɔmmea afie+ a ɛwowɔ Samaria nkurow mu+ a Israel ahene+ sisi de hyɛɛ Onyankopɔn abufuw+ no, Yosia yiyii ne nyinaa, na ɔyɛɛ no sɛnea ɔyɛɛ Betel+ de no pɛpɛɛpɛ. 20 Na ɔde sorɔnsorɔmmea asɔfo a na wɔwɔ hɔ no nyinaa bɔɔ afɔre+ wɔ afɔremuka no so, na ɔhyew nnipa nnompe wɔ so.+ Ɛno akyi no, ɔsan kɔɔ Yerusalem. 21 Afei ɔhene hyɛɛ ɔman no nyinaa sɛ: “Munni twam+ mma Yehowa, mo Nyankopɔn, sɛnea wɔakyerɛw wɔ apam nhoma yi mu no.”+ 22 Efi atemmufo a wobuu Israel atɛn no nna mu ne Israel ne Yuda+ ahene nyinaa nna mu no, na wonnii twam bi sɛ eyi da.+ 23 Nanso Ɔhene Yosia afe a ɛto so dunwɔtwe mu no, wodii twam yi maa Yehowa wɔ Yerusalem.+ 24 Afei nso adebisafo+ ne asumanfo+ ne terafim honi+ ne abosom fĩ+ ne atantanne+ a abepue Yuda asase so ne Yerusalem no, Yosia tuu ase na ama wadi mmara+ no mu nsɛm so, nea wɔakyerɛw wɔ nhoma+ a ɔsɔfo Hilkia kohui wɔ Yehowa fie hɔ+ mu no. 25 N’anim no, ɔhene biara amma sɛ ɔno a ɔde ne koma nyinaa ne ne kra nyinaa+ ne n’ahoɔden nyinaa dan baa+ Yehowa nkyɛn sɛnea Mose mmara no te pɛpɛɛpɛ, na n’akyi nso, obiara ansɔre a ɔte sɛ ɔno. 26 Ne nyinaa akyi no, Yehowa annan amfi n’abufuhyew kɛse no ho, abufuhyew a ɛdɛw Yuda so,+ Manase nneɛma bɔne a ɔyɛe de hyɛɛ no abufuw+ no nti. 27 Na Yehowa kae sɛ: “Yuda+ nso mɛtow no afi m’anim akyene+ sɛnea metow Israel kyenee+ no; mɛtow kurow a mapaw yi, Yerusalem ne ofie yi akyene, ofie a mekae sɛ, ‘Me din bɛtena hɔ’+ no.” 28 Yosia ho nsɛm a aka ne nea ɔyɛe no, wɔakyerɛw ne nyinaa wɔ Yuda ahene bere so nsɛm nhoma+ no mu. 29 Ne nna mu na Egypt hene Farao Neko+ baa Asiria hene nkyɛn wɔ asubɔnten Eufrate+ ho, na Ɔhene Yosia fii adi sɛ ɔne no de rekosi ani,+ nanso bere a ohuu no ara na okum+ no wɔ Megido.+ 30 Enti ne nkoa de n’amu too teaseɛnam mu fi Megido kɔɔ Yerusalem,+ na wosiee no wɔ ne damoa mu. Ɛnna asase no sofo faa Yosia ba Yehoahas,+ na wɔsraa no sii no hene ma odii ne papa ade. 31 Yehoahas+ bedii ade no, na wadi mfe aduonu abiɛsa, na odii hene asram abiɛsa wɔ Yerusalem. Ne maame din de Hamutal+ a ɔyɛ Yeremia a ofi Libna no ba. 32 Ɔyɛɛ Yehowa ani so bɔne sɛnea n’agyanom yɛe no ara.+ 33 Farao Neko+ guu no nkɔnsɔnkɔnsɔn+ wɔ Ribla,+ Hamat asase so, na wamma wanni hene bio wɔ Yerusalem, na ɔmaa asase no tuaa+ dwetɛ+ dwetikɛse ɔha ne sika dwetikɛse+ biako. 34 Afei, Farao Neko de Ɔhene Yosia ba Eliakim+ sii hene ma odii ne papa Yosia ade, na ɔsesaa ne din frɛɛ no Yehoiakim. Yehoahas de, ɔde no kɔɔ Egypt, na ɛhɔ na okowui.+ 35 Yehoiakim de dwetɛ+ ne sika no maa Farao. Ɔman no nkyɛn na ogyigyee tow,+ na ɔde dwetɛ no maa Farao sɛnea ɔhyɛɛ no no. Ogyigyee dwetɛ ne sika tow no fii ɔmanfo no nkyɛn sɛnea obiara tow+ a wɔatwa ama no te, na ɔde maa Farao Neko. 36 Yehoiakim+ bedii ade no, na wadi mfe aduonu anum, na odii hene mfe dubiako wɔ Yerusalem.+ Ne maame din de Sebida a ɔyɛ Pedaia a ofi Ruma no ba. 37 Ɔyɛɛ Yehowa ani so bɔne+ sɛnea n’agyanom yɛe no ara.+\n2 Ahene 23


Fa Mpae a Yesu Kyerɛe no Mu Nsɛm Bɔ Wo Bra—Ɔfã 2 | Adesua\nKENKAN WƆ Afrikaans Cakchiquel (Central) Cambodian Dangme English Ewe French Ga Garifuna Greenlandic Hmong (White) Iban Italian Kimbundu Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Tlapanec Tojolabal Totonac Tsonga Tswana Twi Umbundu Venda Xhosa Zulu\n“Mo Agya Onyankopɔn nim nneɛma a ɛhia mo.”—MATEO 6:8.\nSɛ yɛbisa sɛ wɔmma “yɛn nnɛ aduane” a, ɛkyerɛ sɛn?\nDɛn na ɛsɛ sɛ yɛyɛ na Yehowa de ‘yɛn aka afiri yɛn’?\nSɛ yɛsrɛ Yehowa sɛ mma ‘ɔmfa yɛn nkɔ sɔhwɛ mu’ a, sɛn na ɔbua yɛn?\n1-3. Dɛn nti na onuawa bi gye di paa sɛ na Yehowa nim nea ɔhia?\nLANA yɛ daa kwampaefo. Ɔka sɛ ne werɛ remfi asɛm bi a ɛsii bere a ɔkɔɔ Germany afe 2012 no da. Ɔhuu sɛ Yehowa buaa mpae mmienu bi a ɔbɔe. Bere a ɔte keteke mu rekɔ wimhyɛn gyinabea no, ɔbɔɔ mpae sɛ Yehowa mmoa no ma ɔnnya obi nni no adanse. Bere a ɔduu wimhyɛn gyinabea hɔ no, wɔka kyerɛɛ no sɛ wimhyɛn a ɔde bɛtu kwan no antumi amma enti gye sɛ ade kye ansa na watumi atoa n’akwantu no so. Lana bɔɔ Yehowa mpae sɛ ɔmmoa no efisɛ sika a na aka ne ho sua, na na ɔhia baabi a ɔbɛda saa anadwo no nso.\n2 Lana ano sii ara pɛ na ɔtee sɛ obi reka sɛ, “Lana, na ɛha nso ɛ?” Ná ɛyɛ aberante bi a Lana ne no kɔɔ sukuu. Ná ɔne ne maame ne ne nanabaa na ɛnam. Ná wɔrebɛgya no kwan ma wakɔ South Africa. Bere a Lana kaa n’asɛm kyerɛɛ wɔn no, aberante no maame ne ne nanabaa no de no kɔɔ wɔn fie kɔmaa no baabi dae. Wɔbisaa no ne som mu gyidi ne akwampae adwuma a ɔyɛ no ho nsɛm pii.\n3 Ade kyee a wɔdidi wiei anɔpa no, wɔbisaa Lana Bible ho nsɛm pii bio, na ɔmaa wɔn mmuaeɛ. Lana gyee wɔn tɛlɛfon nɔma ne wɔn e-mail address sɛnea ɛbɛyɛ a obi bɛtumi akɔhwehwɛ wɔn na watoa so aboa wɔn. Lana san kɔduu ne kurom dwoodwoo, na ɔgu so reyɛ akwampae adwuma no. Lana te nka sɛ Yehowa tiee ne mpaebɔ, ɔhuu nea ɔhia, na ɔboaa no.—Dwom 65:2.\nƐnsɛ sɛ yɛdwendwene nneɛma a yɛbɛhia daakye ho\n4. Dɛn na yɛrebɛsusu ho?\n4 Sɛ asɛm bi to yɛn mpofirim a, ɛnyɛ den sɛ yɛbɛbɔ mpae ahwehwɛ Yehowa mmoa. Ɔno nso ani gye ho sɛ ɔbɛtie yɛn mpaebɔ. (Dwom 34:15; Mmebusɛm 15:8) Yesu mpae a ɔkyerɛɛ yɛn no ma yɛhu sɛ nneɛma a ɛho hia pii wɔ hɔ a ɛsɛ sɛ yɛbɔ ho mpae. Yɛbɛsusu sɛnea adesrɛde nnan a ɛtwa to wɔ saa mpaebɔ no mu no bɛtumi aboa yɛn ma yɛadi Yehowa nokware wɔ adesua yi mu.—Kenkan Mateo 6:11-13.\n“MA YƐN NNƐ ADUANE WƆ DA YI MU”\n5, 6. Sɛ yɛwɔ aduane pii mpo a, adɛn nti na Yesu kyerɛɛ yɛn sɛ yɛnsrɛ ‘yɛn aduane’?\n5 Yesu kyerɛɛ yɛn sɛ yɛnsrɛ ‘yɛn aduane,’ na ɛnyɛ ‘m’aduane.’ Ɔmansin sohwɛfo bi a ɔwɔ Afrika a wɔfrɛ no Victor ka sɛ: “Metaa da Yehowa ase paa sɛ me ne me yere nhaw yɛn ho nnwene aduane a yɛbɛdi ho, na saa ara nso na yɛnnwene nea ɛbɛyɛ a yɛbɛtua yɛn dan ka ho. Yɛn nuanom hwɛ yɛn daa. Nanso mebɔ mpae sɛ Yehowa mmoa wɔn a wɔhwɛ yɛn no ma wɔn sikasɛm nkɔ yie.”\n6 Yɛn deɛ ebia yɛwɔ aduane pii a yɛbɛdi nanso yɛn nuanom pii di hia. Afei nso, atoyerɛnkyɛm ato ebinom. Yɛbɛtumi abɔ mpae ama wɔn na yɛasan nso ayɛ biribi aboa wɔn. Ebi ne sɛ, yɛbɛtumi ne wɔn akyɛ nea yɛwɔ. Yɛbɛtumi nso ayi ntoboa daa de aboa adwuma a Yehowa nkurɔfo a wɔwɔ wiase nyinaa reyɛ no. Yɛnim sɛ ntoboa a yɛyi no boa yɛn nuanom a wɔhia mmoa no.—1 Yohane 3:17.\n7. Dɛn na Yesu kaa wɔ ne nkyerɛkyerɛ mu a ɛkyerɛ sɛ ɛnsɛ sɛ ‘yɛdwendwene ɔkyena ho’?\n7 Bere a Yesu kyerɛɛ yɛn mpaebɔ no, ɔma yɛhuu sɛ ɛnsɛ sɛ yɛde yɛn adwene si honam fam nneɛma so. Ɔkaa sɛ, sɛ Yehowa hwɛ wuram afifide a, “ɔrenhyɛ mo atadeɛ mmoro so anaa, mo a mo gyidie sua? Enti monnnwennwene nnka sɛ, . . . ’Ɛdeɛn na yɛbɛhyɛ?’” Afei ɔsan kaa sɛ: “Monnnwennwene ɔkyena ho.” (Mateo 6:30-34) Ɛnsɛ sɛ yɛdwendwene nneɛma a yɛbɛhia daakye ho. Mmom, ɛsɛ sɛ yɛma nneɛma a yɛhia no da biara da no ara dɔɔso ma yɛn. Ɛho nhwɛso ne sɛ, yɛbɛtumi abɔ mpae ahwehwɛ baabi a yɛbɛtena, adwuma a yɛbɛyɛ de ahwɛ yɛn abusua, ne nyansa a sɛ yɛyare a yɛde bɛsisi gyinae pa. Nanso, biribi a ɛho hia paa wɔ hɔ a ɛsɛ sɛ yɛbɔ ho mpae.\n8. Dɛn na asɛm a Yesu ka faa yɛn nnɛ aduane ho no ma yɛkae? (Hwɛ mfoni a ɛwɔ adesua yi mfiase no.)\n8 Asɛm a Yesu ka faa yɛn nnɛ aduane ho no ma yɛkae asɛm bi a ɔkaa bere bi: “Ɛnyɛ paanoo nko ara so na onipa nam bɛtena aseɛ, na mmom asɛm biara a ɛfiri Yehowa anom nso.” (Mateo 4:4) Enti ɛsɛ sɛ yɛbɔ mpae sɛ Yehowa nkɔ so nkyerɛkyerɛ yɛn na ɔmma yɛn nea ɛbɛboa yɛn ma yɛabɛn no bere nyinaa.\n“FA YƐN AKA FIRI YƐN”\n9. Adɛn nti na yɛn bɔne te sɛ ɛka a yɛde obi?\n9 Yesu kaa sɛ: “Fa yɛn aka firi yɛn.” Bere foforo nso, ɔkaa sɛ: “Fa yɛn bɔne firi yɛn.” (Mateo 6:12; Luka 11:4) Nea enti a ɔkaa saa ne sɛ yɛn bɔne te sɛ ɛka a yɛde obi. Afe 1951 no, Ɔwɛn-Aban no kyerɛkyerɛɛ mu sɛ, sɛ yɛyɛ bɔne a, ɛte sɛ nea yɛde Yehowa ka. Ɛka a yɛde Yehowa ara ne sɛ yɛbɛdɔ no na yɛayɛ osetie ama no. Enti sɛ yɛyɛ Onyankopɔn bɔne a, ɛkyerɛ sɛ, yɛantua ɛka a yɛde no no. Ɔwɛn-Aban no kaa sɛ, sɛ Yehowa pɛ a, ɔne yɛn bɛtwa adamfofa mu. Ɔwɛn-Aban no de kaa ho sɛ: “Yɛyɛ bɔne a, ɛkyerɛ sɛ yɛnnɔ Onyankopɔn.”—1 Yohane 5:3.\nƐsɛ sɛ woda Yehowa ase daa sɛ wama yɛn agyede a ɛsom bo\n10. Adɛn nti na Yehowa bɛtumi de yɛn bɔne afiri yɛn, na sɛn na ɛsɛ sɛ ɛka yɛn?\n10 Yɛda Yehowa ase paa sɛ ɔde Yesu mae sɛ agyede a yɛnam so bɛnya bɔne fafiri! Yɛhia Yehowa fafiri da biara da. Bɛyɛ mfe 2,000 ni na Yesu wu maa yɛn, nanso yɛda so ara nya agyede no so mfaso nnɛ. Ɛsɛ sɛ yɛda Yehowa ase daa sɛ wama yɛn akyɛde a ɛsom bo saa. Yɛn mu biara nni hɔ a anka ɔbɛtumi atua agyede a ɛbɛma yɛatete yɛn ho afi bɔne ne owuo ho. (Kenkan Dwom 49:7-9; 1 Petro 1:18, 19.) Asɛm “fa yɛn bɔne firi yɛn” a ɛwɔ Yesu mpae no mu no kae yɛn sɛ yɛhia agyede no, na saa ara na yɛn nuanom mmarima ne mmaa nso hia. Yehowa pɛ sɛ yɛdwene wɔn ho na yɛma wɔne Yehowa abusuabɔ ho hia yɛn. Wei kyerɛ sɛ, sɛ wɔyɛ yɛn bɔne a, ɛsɛ sɛ yɛde firi wɔn ntɛm ara. Mpɛn pii no, mfomso nketenkete na yɛn nuanom yɛ tia yɛn, nanso sɛ yɛde kyɛ wɔn a, yɛda no adi sɛ yɛdɔ wɔn. Bio nso, yɛma ɛda adi sɛ yɛn ani sɔ sɛ Yehowa de yɛn bɔne firi yɛn.—Kolosefoɔ 3:13.\n11. Adɛn nti na ɛho hia sɛ yɛde afoforo mfomso firi wɔn?\n11 Esiane sɛ yɛnyɛ pɛ nti, ɛtɔ mmere bi a ɛbɛtumi ayɛ den sɛ yɛde wɔn a wɔfom yɛn no mfomso bɛkyɛ wɔn. (Leviticus 19:18) Sɛ yɛkeka nea wɔayɛ atia yɛn no kyerɛ afoforo wɔ asafo no mu a, ebinom de wɔn ho bɛgye asɛm no mu, na ɛde mpaapaemu bɛba asafo no mu. Sɛ yɛma biribi a ɛte saa kɔ so a, ɛbɛkyerɛ sɛ yɛn ani nsɔ agyede a Onyankopɔn de akyɛ yɛn no, na yɛrennya so mfaso. (Mateo 18:35) Sɛ yɛamfa afoforo mfomso amfiri wɔn a, Yehowa nso remfa yɛn mfomso mfiri yɛn. (Kenkan Mateo 6:14, 15.) Afei nso, sɛ yɛpɛ sɛ Yehowa de yɛn bɔne kyɛ yɛn a, ɛnsɛ sɛ yɛkɔ so yɛ nneɛma a ɔmpɛ.—1 Yohane 3:4, 6.\nSɛ wopɛ sɛ Onyankopɔn de wo mfomso firi wo a, ɛsɛ sɛ wo nso wode afoforo mfomso firi wɔn (Hwɛ nkyekyɛm 11)\n“MFA YƐN NKƆ SƆHWƐ MU”\n12, 13. (a) Bere a Yesu bɔɔ asu no, dɛn na ɛtoo no? (b) Sɛ yɛhyia sɔhwɛ na yɛantumi annyina ano a, adɛn nti na ɛnsɛ sɛ yɛde ɛho asodi to afoforo so? (d) Bere a Yesu dii nokware kɔsii owuo mu no, dɛn na ɔma ɛdaa adi?\n12 Adesrɛ a ɛwɔ Yesu mpae no mu a ɛse “mfa yɛn nkɔ sɔhwɛ mu” no ma yɛkae nea ɛtoo Yesu wɔ n’asubɔ akyi pɛɛ. Onyankopɔn honhom de Yesu kɔɔ sare so “maa Ɔbonsam kɔsɔɔ no hwɛeɛ.” (Mateo 4:1; 6:13) Adɛn nti na Yehowa maa kwan maa saa asɛm no sii? Bere a Adam ne Hawa poo Yehowa nniso no, Yehowa somaa Yesu baa asase so sɛ ɔmmɛsiesie asɛm a wɔma ɛsɔree no. Atua a wɔtee no maa nsɛmmisa bi sɔree a na ɛbɛgye bere ansa na yɛanya ho mmuaeɛ. Ebi ne sɛ, ɛyɛ ampa sɛ na mfomso wɔ sɛnea Yehowa bɔɔ nnipa no ho? Sɛ “ɔbɔnefoɔ no” sɔ onipa a ɔyɛ pɛ hwɛ a, ɔbɛtumi akɔ so adi Yehowa nokware? Na sɛ nnipa di wɔn ho so a, ɛbɛsi wɔn yie ampa sɛnea na Satan kyerɛ no? (Genesis 3:4, 5) Daakye sɛ saa nsɛmmisa yi nyinaa ho mmuaeɛ da adi pefee a, abɔfo a wɔwɔ soro ne nnipa a wɔwɔ asase so nyinaa bɛhu sɛ Yehowa nniso na ɛyɛ papa.\nYɛbɛtumi adi Yehowa nokware wɔ tebea a ɛyɛ den paa mpo mu\n13 Yehowa yɛ kronkron, enti ɔmfa bɔne nsɔ obiara nhwɛ. Satan mmom na ɔyɛ “Ɔsɔhwɛfoɔ.” (Mateo 4:3) Satan fa akwan pii so sɔ yɛn hwɛ. Nanso sɛ yɛma kwan a, ɛnna ɔbɛnya yɛn. Enti yɛn ankasa na yɛbɛkyerɛ sɛ yɛbɛma wanya yɛn anaa ɔrenya yɛn. (Kenkan Yakobo 1:13-15.) Bere a Satan sɔɔ Yesu hwɛe no, Yesu faa asɛm bi fii Onyankopɔn Asɛm mu de bɔɔ n’asɛm no gui. Yesu dii Onyankopɔn nokware. Nanso Satan annyae n’akyi di. Satan gyaa Yesu hɔ “kɔsii berɛ foforɔ.” (Luka 4:13) Nea Satan yɛe nyinaa akyi no, Yesu gye toom sɛ Onyankopɔn ne ne Sodifo, na ɔtiee no. Yesu ma ɛdaa adi sɛ onipa a ɔyɛ pɛ bɛtumi adi Yehowa nokware wɔ tebea a ɛyɛ den paa mpo mu. Nanso Satan bɔ mmɔden sɛ ɔbɛsɔ Yesu akyidifo ahwɛ ma wɔayɛ Yehowa so asoɔden; wo nso woka ho.\nYehowa wɔ yɛn mu ahotoso sɛ yɛbɛtumi adi no nokware, na ɔpɛ sɛ ɔboa yɛn\n14. Dɛn na ɛhia sɛ yɛyɛ na ama yɛatumi agyina sɔhwɛ ano?\n14 Yɛnnya nnyaa nsɛm a Satan ma ɛsɔree wɔ Yehowa nniso ho no nyinaa ho mmuaeɛ. Enti seesei Yehowa ma kwan ma Satan sɔ yɛn hwɛ. Yehowa “mfa yɛn nkɔ sɔhwɛ mu.” Nokwasɛm ne sɛ, Yehowa wɔ yɛn mu ahotoso sɛ yɛbɛtumi adi no nokware, na ɔpɛ sɛ ɔboa yɛn. Nanso ɔnhyɛ yɛn sɛ yɛnyɛ nea ɛtene. Ɔpɛ sɛ yɛn ara yɛfi yɛn pɛ mu paw nea yɛpɛ. Enti ɔma kwan ma yɛn ankasa si gyinae sɛ yɛbɛdi nokware ama no anaasɛ yɛrenyɛ saa. Nea ɛbɛyɛ na yɛrenyɛ bɔne no, ɛhia sɛ yɛyɛ nneɛma mmienu bi: ɛsɛ sɛ yɛbata Yehowa ho, na yɛkɔ so bɔ mpae hwehwɛ ne mmoa. Ɔkwan bɛn so na Yehowa bua mpae a yɛbɔ sɛ ɔmmoa yɛn mma yɛnnyina sɔhwɛ ano no?\nBata Yehowa ho na fa nsi yɛ asɛnka adwuma no (Hwɛ nkyekyɛm 15)\n15, 16. (a) Sɔhwɛ ahorow bɛn na ɛsɛ sɛ yɛtwe yɛn ho fi ho? (b) Sɛ yɛgyaa yɛn ho mu ma sɔhwɛ a, hena na ɛsɛ sɛ yɛde hyɛ no?\n15 Yehowa ma yɛn ne honhom kronkron na aboa yɛn ma yɛako atia Satan sɔhwɛ ahorow. Bio nso, Yehowa nam Bible no ne asafo no so bɔ yɛn kɔkɔ na yɛankɔ asiane mu. Ɛho nhwɛso bi ni. Ɔbɔ yɛn kɔkɔ sɛ ɛnsɛ sɛ yɛde yɛn bere, yɛn sika, ne yɛn ahoɔden fã kɛse no ara yɛ nneɛma a ɛho nhyɛ da nhia yɛn. Yɛnhwɛ Espen ne Janne asɛm yi. Wɔte ɔman bi a wɔdi yie mu wɔ Europa. Wɔyɛɛ daa akwampae adwuma no mfe pii wɔ ɔman no fã bi a adawurubɔfo nnɔɔso. Bere a wɔwoe no, na ɛsɛ sɛ wɔgyae akwampae adwuma no. Seesei wɔwɔ mma mmienu. Espen ka sɛ: “Seesei a yɛntumi mfa bere pii nyɛ ɔsom adwuma no sɛnea na bere bi yɛyɛ no, yɛtaa bɔ Yehowa mpae sɛ ɔmmoa yɛn mma yɛntumi nnyina sɔhwɛ ano. Yɛsrɛ Yehowa sɛ ɔmmoa yɛn mma yɛne n’adamfofa mu nkɔ so nyɛ den na yɛmfa nsi nyɛ asɛnka adwuma no.”\n16 Ade foforo a ɛbɛtumi asɔ yɛn ahwɛ a ɛsɛ sɛ yɛtwe yɛn ho fi ho ne ponografi anaa aguamansɛm ho mfoni a yɛbɛhwɛ. Sɛ yɛhwɛ ponografi a, yɛrentumi mfa nhyɛ Satan. Adɛn ntia? Efisɛ Satan ne ne wiase no rentumi nhyɛ yɛn sɛ yɛnyɛ adebɔne. Nea enti a ebinom hwɛ ponografi ne sɛ wɔnyi wɔn adwene mfi nneɛma bɔne so. Nanso yɛn nuanom mmarima ne mmaa pii atwe wɔn ho afi ponografi ho, enti yɛn nso yɛbɛtumi ayɛ saa.—1 Korintofoɔ 10:12, 13.\n“GYE YƐN FIRI ƆBƆNEFOƆ NO NSAM”\n17. (a) Dɛn na yɛbɛyɛ de akyerɛ sɛ yɛpɛ sɛ Yehowa “gye yɛn firi ɔbɔnefoɔ no nsam”? (b) Ahotɔ bɛn na yɛbɛnya nnansa yi ara?\n17 Dɛn na yɛbɛyɛ de akyerɛ sɛ yɛpɛ sɛ Yehowa “gye yɛn firi ɔbɔnefoɔ no nsam”? Ɛnsɛ sɛ yɛyɛ “wiase no fã,” na ɛnsɛ sɛ yɛdɔ “wiase anaa nneɛma a ɛwɔ wiase.” (Yohane 15:19; 1 Yohane 2:15-17) Sɛ Yehowa yi Satan fi hɔ na ɔsɛe wiase bɔne yi a, hwɛ sɛnea yɛn ho bɛtɔ yɛn! Nanso ɛnkosi saa bere no, ɛsɛ sɛ yɛkae sɛ Satan “bo afu dendeenden, ɛfiri sɛ ɔnim sɛ ne berɛ a aka yɛ tia.” Ɔbɛyɛ nea ɔbɛtumi biara sɛ ɔbɛma yɛagyae Yehowa som. Enti ɛsɛ sɛ yɛkɔ so bɔ mpae sɛ Yehowa mmɔ yɛn ho ban mfi Satan ho.—Adiyisɛm 12:12, 17.\n18. Sɛ yɛpɛ sɛ yɛnya nkwa wɔ Satan wiase no awiei a, dɛn na ɛsɛ sɛ yɛyɛ?\n18 Wopɛ sɛ wotena wiase a Satan nni mu? Ɛnneɛ, kɔ so bɔ mpae sɛ Onyankopɔn Ahenni mmra, Onyankopɔn din ho nte, na n’apɛde nyɛ hɔ wɔ asase so. Bɔ mpae bere nyinaa sɛ Yehowa nhwɛ wo so na ɔmma wo biribiara a wohia a ɛbɛma woakɔ so abata ne ho. Yɛ nea wobɛtumi biara fa Yesu mpae a ɔkyerɛe no mu nsɛm bɔ wo bra.


3 Ɔbea tuatewfo a wagu ne ho fi no nnue, kurow a ɛyɛ nhyɛso!+ 2 Wanyɛ aso antie+ annye nteɛso;+ wamfa ne ho anto Yehowa so+ ammɛn ne Nyankopɔn.+ 3 Ne mpanyimfo yɛ agyata a wɔbobom.+ N’atemmufo yɛ anadwo mpataku, na wonnyaw nnompe mma ade nkye so.+ 4 N’adiyifo yɛ dwae, na nkontompo ayɛ wɔn mã.+ N’asɔfo agu akronkronne ho fi, na wɔabu mmara no kɔn mu.+ 5 Yehowa yɛ ɔtreneeni wɔ ne mu,+ na onni amumɔyɛsɛm.+ Anɔpa biara ɔda n’atemmusɛm+ adi. Na adekyee nso, ɛnsa.+ Nanso ɔbɔnefo nnim aniwu.+ 6 “Mesɛee aman, na wɔn ntwea so aban yɛɛ pasaa. Mesɛee wɔn atempɔn, na obiara amfa so. Wɔn nkurow dan amamfõ; obiara nni mu, na obiara nte hɔ.+ 7 Mekae sɛ, ‘Ɔkwan biara so wubesuro me na woagye nteɛso,’+ na wɔansɛe ne tenabea.+ Mɛma watwa ne bɔne nyinaa so aba.+ Nokwarem no, wɔmaa wɔn nneyɛe dan bɔne+ ntɛm. 8 “‘Enti afei montwɛn me,’+ Yehowa asɛm ni, ‘nkosi sɛ mɛsɔre aba asade no ho,+ efisɛ m’atemmusɛm ne sɛ mɛka aman nyinaa abom+ aboaboa ahenni nyinaa ano, na mehwie m’abufuw,+ m’abufuhyew nyinaa, agu wɔn so. Na m’anibere gya mu na asase no nyinaa bɛhyew.+ 9 Afei mɛdan aman no ano ma wɔaka kasa kronn,+ na wɔn nyinaa bɛbɔ Yehowa din+ na wɔde mmati koro asom no.’+ 10 “Na wɔn a wɔrepa me kyɛw no, kyerɛ sɛ, me nkurɔfo a wɔabɔ wɔn apete no babea, de akyɛde befi Etiopia asubɔnten ho abrɛ me.+ 11 Saa da no, w’ani renwu sɛ woyɛɛ nneɛma de tõõ me mmara,+ efisɛ meyi ahantanfo a wɔhoahoa wɔn ho no afi wo mu;+ na woremma wo ho so bio wɔ me bepɔw kronkron no so.+ 12 Mɛma ahobrɛasefo ne wɔn a wodwo+ aka ama wo, na wɔde Yehowa din bɛyɛ wɔn guankɔbea.+ 13 Na Israel nkaefo+ no de, wɔrenyɛ nea ɛnteɛ biara,+ wɔrenni atoro,+ na wɔrenhu nnaadaa tɛkrɛma wɔ wɔn anom;+ wobedidi adwudwo wɔn ho,+ na obiara renyi wɔn hu.”+ 14 O Sion babea, bɔ ose! O Israel, sɛpɛw wo ho!+ O Yerusalem babea, ma w’ani nnye na fa wo koma nyinaa di ahurusi!+ 15 Yehowa ayi atemmu no afi wo so.+ Wama wo tamfo asan n’akyi.+ Israel hene Yehowa ka wo ho.+ Enti worensuro mmusu biara bio.+ 16 Saa da no, wɔbɛka akyerɛ Yerusalem sɛ: “O Sion, nsuro,+ na mma wo nsam nngow.+ 17 Yehowa wo Nyankopɔn wɔ wo mu. Ɔyɛ otumfoɔ, enti obegye nkwa.+ N’ani begye na wadi wo ho ahurusi.+ Ne dɔ nti, ɔbɛyɛ komm. Na wo nti, ɔde ahosɛpɛw begye n’ani. 18 “Wɔn a wɔn werɛ ahow+ a wonni w’afahyɛ ase no, mɛboaboa wɔn ano;+ wɔnka wo ho, efisɛ n’ahohorabɔ gu wɔn so.+ 19 Saa bere no, mɛkanyan me ho wɔ wɔn a wɔhaw wo no nyinaa so.+ Megye nea ɔtɔ gu ne nan so no+ na maka wɔn a wɔahwete no aboa ano.+ Na mede wɔn bɛyɛ ayeyi ne edin wɔ asase a wɔn anim guu ase wɔ so no nyinaa so. 20 Sɛ meboaboa mo ano saa bere no a, mede mo bɛba. Na sɛ meboaboa mo nnommum ano de wɔn brɛ mo a, mɛma moayɛ edin ne ayeyi wɔ asase sofo nyinaa mu,” Yehowa na waka.+


Yosef kopuee Potifar fi (1-6)\nYosef ampene so amma Potifar yere (7-20)\nYosef kɔdaa afiase (21-23)\n39 Wɔde Yosef kɔɔ Egypt,+ na Egyptni Potifar a ɔyɛ Farao mpanyimfo no mu baako,+ awɛmfo so panyin no, tɔɔ no fii Ismaelfo+ a wɔde no kɔɔ hɔ no nkyɛn. 2 Nanso Yehowa dii Yosef akyi,+ enti esii no yiye, na ne wura Egyptni no de ne fi hɔ nneɛma hyɛɛ ne nsa. 3 Afei ne wura no hui sɛ Yehowa di n’akyi, na biribiara a ɔde ne nsa beso mu no, Yehowa ma ɛyɛ yiye. 4 Yosef nyaa n’anim dom na ɔbɛyɛɛ ne somfo a ɔbɛn no. Enti ɔde ne fi hyɛɛ ne nsa na ɔma ɔhwɛɛ biribiara a ɔwɔ so. 5 Efi bere a ɔde ne fi hyɛɛ ne nsa na ɔma ɔhwɛɛ biribiara a ɔwɔ so no, Yosef nti Yehowa hyiraa Egyptni no fi; Yehowa hyiraa nea ɔwɔ nyinaa so, nea ɛwɔ ofie ne nea ɛwɔ afuw mu.+ 6 Eduu baabi no, na ne biribiara wɔ Yosef nsam. Enti wamfa biribiara anhaw ne ho; aduan a obedi nko ara na na ɛho asɛm hia no. Afei nso, Yosef nyin bɛyɛɛ ɔbarima mũ a ne ho yɛ fɛ. 7 Akyiri yi, ne wura yere de n’ani sii no so, na ɔka kyerɛɛ Yosef sɛ: “Wo ne me mmɛda.” 8 Nanso wampene, na ɔka kyerɛɛ ne wura yere no sɛ: “Hwɛ, nea ɛkɔ so wɔ ofie ha nyinaa, me wura agyaw ama me, na ɔde biribiara a ɔwɔ ahyɛ me nsa. 9 Obiara nni hɔ a ɔyɛ kɛse sen me wɔ ofie ha, na ɔmfa biribiara nkame me gye wo, efisɛ woyɛ ne yere. Enti ɛbɛyɛ dɛn na matumi adi amumɔyɛsɛm a ɛte sɛɛ na mayɛ bɔne atia Onyankopɔn?”+ 10 Enti da biara, na ɔde asɛm no guan Yosef ho, nanso wampene sɛ ɔne no bɛda anaa ɛbɛka ɔne ɔbea no nko ara. 11 Da bi, ɔkɔɔ fie hɔ sɛ ɔrekɔyɛ n’adwuma, na na nkoa a wɔwɔ ofie hɔ no mu biara nni hɔ. 12 Afei ɔbea no soo n’ataade mu kae sɛ: “Wo ne me mmɛda!” Nanso ogyaw n’ataade no maa no na oguan fii adi. 13 Bere a ɔbea no hui sɛ Yosef agyaw n’ataade wɔ ne nsam na waguan afi adi no, 14 ofii ase teɛteɛɛm frɛɛ mmarima a wɔwɔ ofie hɔ sɛ: “Monhwɛ! Wakɔfa Hebrini barima yi aba sɛ ommedi yɛn ho agoru. Ɔbaa me nkyɛn sɛ ɔne me rebɛda, ɛnna meteɛteɛɛm denneennen. 15 Bere a ɔtee sɛ mereteɛteɛm no, ogyaw n’ataade wɔ me nkyɛn, na oguan fii adi.” 16 Ɛno akyi no, ɔde ataade no guu ne nkyɛn kosii sɛ ne wura no baa fie. 17 Na ɔkaa asɛm koro no ara kyerɛɛ no sɛ: “Hebrini akoa a wokɔfaa no baa ha yi baa me nkyɛn sɛ ɔrebedi me ho agoru. 18 Nanso bere a meteɛteɛɛm denneennen no, ntɛm ara na ogyaw n’ataade wɔ me nkyɛn, na oguan fii adi.” 19 Bere a ne wura tee asɛm a ne yere kae sɛ: “Sɛɛ ne sɛɛ na w’akoa no ayɛ me” no, ɛhyɛɛ no abufuw. 20 Enti Yosef wura no de no kɔtoo afiase, baabi a ɔhene nneduafo gu no, na ɔkaa afiase hɔ.+ 21 Nanso Yehowa kɔɔ so ara dii Yosef akyi, na ɔdaa ne dɔ a enni huammɔ adi kyerɛɛ no, na ɔma onyaa ɔpanyin a ɔhwɛ afiase hɔ no anim dom.+ 22 Enti afiase panyin no de nnipa a wogu afiase hɔ nyinaa hyɛɛ Yosef nsa, na ɔno na na ɔhwɛ ma wɔyɛ biribiara wɔ hɔ.+ 23 Na biribiara a ɛhyɛ Yosef nsa no, afiase panyin no anhaw ne ho wɔ ho, efisɛ na Yehowa di Yosef akyi, na nea ɔyɛe biara, Yehowa hwɛ ma ɛyɛɛ yiye.+


1 Beresosɛm 26:1-32\n26 Apon ano ahwɛfo+ mu nkyekyɛm ni: Korafo+ mu, Asaf aseni Kore ba Meselemia.+ 2 Meselemia mma ni: Sakaria ne abakan, Yediael to so abien, Sebadia to so abiɛsa, Yatniel to so anan, 3 Elam to so anum, Yehohanan to so asia, Elieho-Enai to so ason. 4 Obed-Edom+ mma ni: Semaia ne abakan, Yehosabad to so abien, Yoa to so abiɛsa, Sakar to so anan, Netanel to so anum, 5 Amiel to so asia, Isakar to so ason, Peuletai to so awotwe; Onyankopɔn na ohyiraa no.+ 6 Na ne ba Semaia nso, wɔwoo mma maa no, na wodii wɔn agya fie so efisɛ na wɔyɛ mmarima akokodurufo a wɔn ho yɛ den. 7 Semaia mma ni: Otni, Refael, Obed, ne Elsabad a ne nuanom yɛ mmarima akokodurufo, ne Elihu ne Semakia. 8 Eyinom nyinaa yɛ Obed-Edom asefo, wɔne wɔn mma ne wɔn nuanom yɛ mmarima akokodurufo a wɔwɔ ahoɔden a wɔde yɛ adwuma no, mmarima aduosia abien a wofi Obed-Edom mu. 9 Meselemia+ mma ne ne nuanom yɛ mmarima akokodurufo dunwɔtwe. 10 Hosa a ofi Merari asefo mu mma ni: Abusuapanyin Simri; ná ɔnyɛ abakan+ nanso ne papa de no yɛɛ abusuapanyin;+ 11 Hilkia to so abien, Tebalia to so abiɛsa, Sakaria to so anan. Hosa mma ne ne nuanom nyinaa yɛ dumiɛnsa. 12 Apon ano ahwɛfo nkyekyɛm yi mu no, mpanyimfo no som adwuma te sɛ wɔn nuanom de+ wɔ Yehowa fie adwuma no mu. 13 Enti wɔbɔɔ ntonto+ maa akumaa ne ɔpanyin sɛnea wɔn agyanom abusuafie+ te, kyekyɛɛ apon ano hwɛ adwuma no maa wɔn. 14 Wɔbɔɔ ntonto no, apuei fam de no kodii Selemia+ nsam. Ne ba Sakaria,+ ɔfotufo+ a ɔwɔ nhumu no, wɔbɔɔ ntonto de atifi+ fam de no maa no. 15 Obed-Edom nyaa anafo fam, na ne mma+ no nso nyaa adekora adan no.+ 16 Supim ne Hosa+ nyaa atɔe fam, faako a ɛbɛn Saleket Pon a ɛda aforoe tempɔn ho no; awɛmfo kuw+ biako gyina ha a, na awɛmfo kuw biako nso gyina ha;+ 17 Lewifo baasia wɔ apuei fam; baanan wɔ atifi fam da koro biara; baanan wɔ anafo fam da koro biara;+ na adekora adan+ no ho nso, awɛmfo baanu wɔ ha a, na baanu nso wɔ ha; 18 atɔe ntwironoo no fam nso, baanan wɔ ɔtempɔn+ no so, na baanu nso wɔ ntwironoo no mu. 19 Saa na wɔkyekyɛɛ apon ano ahwɛfo a wɔyɛ Kora asefo+ ne Merari+ asefo no mu. 20 Lewifo no ni: Ahiya na ɔhwɛɛ nokware Nyankopɔn fie akorade+ ne akorade a wɔayɛ no kronkron+ no so. 21 Ladan+ asefo, Gersonfo a wofi Ladan mu; agyanom abusuafie mpanyimfo a wofi Gersonni Ladan mu: Yehieli.+ 22 Yehieli mma Setam ne ne nua Yoel+ na wɔhwɛɛ Yehowa fie akorade+ so. 23 Amramfo, Yisarfo, Hebronfo, ne Usielfo+ mu no, 24 na Mose ba Gersom ba Sebuel+ ne adekora adan no so hwɛfo. 25 Ne nuanom mu no, ne nua Elieser+ ba ne Rehabia,+ ɔno nso ba ne Yesia, ɔno nso ba ne Yoram, ɔno nso ba ne Sikri, ɔno nso ba ne Selomot. 26 Selomot yi ne ne nuanom na wɔhwɛɛ akorade a wɔayɛ no kronkron+ no nyinaa so, nea Ɔhene Dawid+ ne agyanom abusuafie+ mpanyimfo, ne apem apem ne ɔha ha so ahwɛfo, ne asahene no yɛɛ no kronkron no. 27 Akodi+ mu nneɛma ne asade+ na wɔyɛɛ no kronkron sɛ wɔmfa nsiesie Yehowa fie. 28 Biribiara a ɔdehwɛfo+ Samuel ne Kis ba Saul ne Ner ba Abner+ ne Seruia+ ba Yoab+ yɛɛ no kronkron nso ka ho. Biribiara a obiara yɛɛ no kronkron no, wɔde hyɛɛ Selomit ne ne nuanom nsa. 29 Yisarfo+ mu no, Kenania ne ne mma yɛɛ Onyankopɔn fie nnwuma a wɔyɛ wɔ abɔnten+ no; wɔyɛɛ mpanyimfo ne atemmufo+ wɔ Israel so. 30 Hebronfo+ mu no, Hasabia ne ne nuanom, wɔyɛ mmarima akokodurufo+ mpem ahanson; wɔn na wɔdeda Yehowa adwuma ne ɔhene som adwuma ano wɔ Israel nkurow a ɛwɔ Yordan atɔe fam no mu. 31 Hebronfo mu no, Yeriya+ na na ɔyɛ Hebronfo awo ntoatoaso ne agyanom abusuafie panyin. Dawid ahenni afe a ɛto so aduanan+ mu no, wɔhwehwɛɛ wɔn mu, na wonyaa mmarima akokodurufo a wɔn ho yɛ den wɔ Yaser,+ Gilead.+ 32 Ne nuanom yɛ mmarima akokodurufo+ mpem abien ahanson, agyanom abusuafie mpanyimfo.+ Enti Dawid de wɔn totoo Rubenfo ne Gadfo ne Manase abusuakuw fã+ no ano sɛ biribiara a ɛfa nokware Nyankopɔn som ne ɔhene ho+ no, wɔnhwɛ so.


Atemmusɛm a ɛwɔ hɔ ma Israel (1-19)\nNokwaredi ne atɛntrenee (1-9)\nHomeda ne afahyɛ ho mmara (10-19)\nƆkae sɛ ɔbɔfo bɛkyerɛ Israel kwan (20-26)\nAsaase a wobenya ne n’ahye (27-33)\n23 “Nkeka nkurɔfo ho nsɛm a ɛnyɛ nokware.+ Nkɔka ɔbɔnefo ho nkodi adanse a ɛnyɛ nokware.*+ 2 Nni nnipa dodow akyi nkɔyɛ bɔne, na nnyina nnipa dodow anom asɛm so* nkodi adanse a ɛnyɛ nokware. 3 Sɛ ohiani ne obi nya asɛm na woredi asɛm no a, fa asɛm no to nea ɛda.+ 4 “Wuhu wo tamfo nantwi anaa n’afurum sɛ wayera a, fa no kɔma no.+ 5 Wokɔto sɛ obi a ɔtan wo afurum butuw hɔ a n’adesoa adɛn no so a, ntwa ne ho nkɔ. So ne mu na onyi adesoa no.+ 6 “Sɛ woredi ohiani asɛm a, hwɛ na woammu atɛnkyea.+ 7 “Hwɛ na woammoa ntwatoso. Nkum nea ne ho nni asɛm ne ɔtreneeni, efisɛ meremma ɔbɔnefo nni bem.*+ 8 “Nnye adanmude,* efisɛ nea ohu ade yiye mpo, adanmude tumi fura n’ani, na ɛma ɔtreneeni sesa n’ano.+ 9 “Nhyɛ ɔhɔho so, efisɛ moayɛ ahɔho pɛn wɔ Egypt asaase so, enti munim sɛnea ɛte.*+ 10 “Fa mfe asia dua w’asaase so aba na twa so nnɔbae.+ 11 Na afe a ɛto so ason no de, nnɔw so, gyaw ma ɛnna hɔ kwa na ahiafo nnidi asaase no so, na nea wɔn nso begyaw no, wuram mmoa bedi. Saa ara na monyɛ mo bobefuw* ne mo ngodua afuw. 12 “Fa nnansia yɛ adwuma, na da a ɛto so ason no de, nyɛ adwuma. Ɛbɛma wo nantwi ne w’afurum ahome, na w’akoa* ne ɔhɔho adwudwo wɔn ho.+ 13 “Monhwɛ nni nea maka akyerɛ mo nyinaa so.+ Mommmɔ anyame foforo din; mommma emmpue mmfi mo anom mpo.+ 14 “Afe biara munni afahyɛ mprɛnsa mma me.+ 15 Munni Paanoo a Mmɔkaw* Nnim Afahyɛ+ no. Sɛnea meka kyerɛɛ mo no, sɛ bere a mahyɛ wɔ bosome Abib*+ mu no du a, munni paanoo a mmɔkaw nnim nnanson, efisɛ bosome Abib mu na mufi Egypt bae. Ɛnsɛ sɛ obiara de nsapan ba m’anim.+ 16 Afei Otwa Afahyɛ* no, munni wɔ bere a mode twa mo afuw mu nneɛma a edi kan no mu.+ Anoboaboa Afahyɛ* no nso, munni wɔ afe no awiei, bere a moboaboa mo nnɔbae a etwa to ano fi afuw mu no.+ 17 Afe biara, ɔbarima biara a ɔwɔ wo mu bɛba abegyina nokware Awurade Yehowa anim mprɛnsa.+ 18 “Wukum aboa de bɔ afɔre ma me a, mfa biribiara a mmɔkaw wom nka mogya no ho mma me. Na srade a wode bɔɔ afɔre wɔ m’afahyɛ mu no, mma ade nnkye so. 19 “Fa w’afuw mu aba pa a wubedi kan atwa no bra Yehowa wo Nyankopɔn fi.+ “Ɛnsɛ sɛ wonoa apɔnkye ba nam wɔ ne maame nufusu mu.+ 20 “Meresoma ɔbɔfo adi w’anim+ ama wabɔ wo ho ban wɔ ɔkwan so na ɔde wo akodu baabi a masiesie no.+ 21 Tie n’asɛm na yɛ nea ɔbɛka biara. Nsɔre ntia no, na woyɛ bɔne a ɔremma womfa wo ho nni,+ efisɛ me din da no so. 22 Na sɛ wowɛn w’aso tie n’asɛm na woyɛ nea mɛka nyinaa a, mɛtan w’atamfo ani, na wɔn a wɔne w’ani nhyia no, metu m’ani asi wɔn so. 23 Me bɔfo bedi w’anim de wo akɔ Amorifo, Hitifo, Perisifo, Kaananfo, Hiwifo ne Yebusifo asaase so, na metu wɔn ase afi so.+ 24 Nkotow wɔn anyame, na mma biribiara ntwetwe wo na woankɔsom wɔn. Nyɛ nea wɔyɛ no bi.+ Mmom sɛe wɔn ahoni, na bubu wɔn abosom adum nyinaa.+ 25 Monsom Yehowa mo Nyankopɔn,+ na obehyira mo aduan ne mo nsu so.+ Meyi ɔyare afi mo so.+ 26 Ɔbea biara nni w’asaase so a obenyinsɛn apɔn,+ na obiara renyɛ obonin wɔ w’asaase so. Mɛma moanyin akyɛ.* 27 “Medi kan ama me ho hu atɔ wɔn so,+ na mɛma nnipa a wobɛkɔ wɔn nkyɛn no nyinaa ani so atan wɔn. Mɛyɛ ama w’atamfo hu wo a, wɔde ahopopo aguan.*+ 28 Ansa na wubedu hɔ no na mama wɔabotow,*+ na ɛbɛma Hiwifo ne Kaananfo ne Hitifo aguan afi w’anim.+ 29 Merempam wɔn mfi w’anim afe baako pɛ mu, sɛnea ɛbɛyɛ a asaase no renna hɔ kwa,* na mmoa a wobetumi adi wo awu annɔɔso wɔ so.+ 30 Mɛpam wɔn nkakrankakra kosi sɛ w’ase bɛtrɛw na woafa asaase no.+ 31 “Asaase a mede bɛma wo no befi Ɛpo Kɔkɔɔ no ano akosi Filistifo po no ano, na asan afa sare no so akosi Asubɔnten no* ano.+ Na mede asaase no sofo bɛhyɛ wo nsa na woapam wɔn afi w’anim.+ 32 Ɛnsɛ sɛ wo ne wɔn anaa wɔn anyame yɛ apam biara.+ 33 Mma wɔnntena w’asaase so sɛnea ɛbɛyɛ a wɔrentwetwe wo mma wonyɛ bɔne ntia me. Sɛ wosom wɔn anyame a, sɛnea ɛte biara ɛbɛyɛ afiri ama wo.”+\n^ Anaa “na nni nnipa dodow akyi.”\n^ Anaa “ɔbɔnefo mfa ne ho nni.”\n^ Anaa “munim sɛnea ɔhɔho nkwa (kra) te.”\n^ Nt., “w’afenaa babarima.”\n^ Wɔsan frɛ no Nnawɔtwe Afahyɛ anaa Pentekoste Afahyɛ.\n^ Anaa “Mɛma moadi nna amee.”\n^ Anaa “wɔbɛdan wɔn atiko akyerɛ wo.”\n^ Ebetumi nso akyerɛ, “wɔabɔ hu.”\n^ Anaa “rennan amamfo.”


Yesu Saa Yare Homeda | Nea Mmofra Betumi Asua Afi Bible Mu\nYesu Saa Yare Homeda\nNá Farisifo no mpɛ Yesu asɛm koraa, enti na wɔrepɛ ɔkwan bi a wɔbɛfa so akyere no. Wɔka kyerɛɛ no sɛ mma ɔnsa obiara yare Homeda. Homeda bi, Yesu huu aberante bi a n’ani afura sɛ ɔresrɛsrɛ ade wɔ abɔnten. Ɔka kyerɛɛ n’asuafo no sɛ: ‘Monhwɛ sɛnea Onyankopɔn nam ne tumi so bɛboa aberante yi.’ Yesu tee ntasu guu fam de fraa dɔte na ɔde sraa aberante no ani so. Ɛnna Yesu ka kyerɛɛ no sɛ: ‘Kɔhohoro wɔ nsu Siloa mu.’ Efi bere a wɔwoo aberante no na onhuu ade da, nanso ɔkɔyɛɛ nea Yesu kae no, enti ohuu ade.\nƐyɛɛ nkurɔfo nwonwa. Wɔkekaa sɛ: ‘Ɛnyɛ aberante a na ɔte ha srɛsrɛ ade no ni? Anaa ɔsɛ no kɛkɛ?’ Ɛnna aberante no kaa sɛ: ‘Me na yɛwoo me onifuraeni no!’ Ɛnna nkurɔfo no bisaa no sɛ: ‘Ɛyɛɛ dɛn na wuhu ade yi?’ Bere a ɔkaa nea ɛyɛe a ohu ade no, wɔde no kɔmaa Farisifo no.\nAberante no ka kyerɛɛ Farisifo no sɛ: ‘Yesu de dɔte srasraa m’ani so, na ɔka kyerɛɛ me sɛ menkɔhohoro. Mehohoroe, na afei mihu ade.’ Ɛnna Farisifo no kaa sɛ: ‘Sɛ Yesu sa yare Homeda a, ɛnde ne tumi no mfi Onyankopɔn.’ Afoforo nso kaa sɛ: ‘Sɛ ne tumi no mfi Onyankopɔn a anka ɔrentumi nsa yare koraa.’\nFarisifo no kɔfrɛɛ aberante no awofo bae, na wobisaa wɔn sɛ: ‘Ɛyɛɛ dɛn na afei deɛ mo ba yi hu ade?’ Ná n’awofo no suro sɛ wɔbɛka nokware, efisɛ na Farisifo no aka sɛ obiara a obegye Yesu adi no, wɔbɛpam no afi asɔrefie hɔ. Enti awofo no kaa sɛ: ‘Yennim nea ɛyɛe a ohu ade. Mummisa ɔno ara.’ Farisifo no bisabisaa aberante no nsɛm bebree. Afei ɔkaa sɛ: ‘Maka nea minim nyinaa akyerɛ mo dedaw. Adɛn na mugu so rebisabisa me nsɛm?’ Ɛnna Farisifo no bo fuwii na wɔpam no fii hɔ.\nYesu kɔhwehwɛɛ aberante no, na bere a ohuu no no, obisaa no sɛ: ‘Wugye Mesia no di?’ Aberante no kaa sɛ: ‘Sɛ mihu no a, megye no adi.’ Ɛnna Yesu kaa sɛ: ‘Mene Mesia no.’ Wunhu sɛ Yesu yɛɛ ade paa? Ɔsaa aberante no yare na ɔsan boaa no ma onyaa gyidi.\n“Moredi mfomso, efisɛ munnim Kyerɛwnsɛm anaa Onyankopɔn tumi.”—Mateo 22:29\nNsɛmmisa: Dɛn na Yesu yɛ de boaa aberante a na n’ani afura no? Adɛn nti na na Farisifo no tan Yesu?\nYesu Saa Obi a Wɔwoo No Onifuraefo Yareɛ\nAsuafo no bisaa Yesu nea enti wɔwoo ɔbarima no onifuraefo. Ɔyɛɛ bɔne bi anaa? Anaa n’awofo na ɛyɛɛ bɔne? Yesu saa no yareɛ no, nkurɔfo no kekaa nsɛm bi a ɛkyerɛ sɛ na wɔn mu akyɛ.\nFarisifo no Yeree Onifuraefo a Yesu Saa no Yareɛ No\nƆbarima a Yesu saa no yareɛ no kaa asɛm bi a ɛtɔ asom ma ɛhyɛɛ Farisifo no abufuo. Nea na ɔbarima no awofo suro sɛ Farisifo no de bɛyɛ wɔn no, ɛno ara na wɔde yɛɛ ɔbarima no; wɔtuu no fii hyiadan no mu.\n‘Ampa, Onyankopɔn Ayɛ No Awurade ne Kristo’ (Ɛfã II)


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Wolaita Xhosa Yoruba Zulu\nNÁ YESU nyɛ ɔdefo anaa obi a odi nnipa so tumi. Wansi n’ankasa fie. Nanso ne nkyerɛkyerɛ asesa nnipa ɔpepem pii abrabɔ. Yemmisa sɛ, Yesu Kristo tenaa ase ampa? Dɛn na abenfo a wɔtenaa ase tete ne nnɛ nyinaa ka?\nMichael Grant a ɔyɛ abakɔsɛm kyerɛwfo na ɔsan nim tete amammerɛ kaa sɛ: “Sɛnea yegye nsɛm a nhoma ahorow ka fa nnipa binom a wɔtenaa ase tete ho tom no, saa ara na ɛsɛ sɛ yegye nsɛm a Apam Foforo no nso ka fa Yesu ho no tom. Yɛrentumi nka sɛ nea nhoma ahorow ka fa nnipa binom ho no yɛ nokware nanso nea Bible ka fa Yesu ho no deɛ, ɛnyɛ nokware.”\nRudolf Bultmann a ɔyɛ Apam Foforo ho ɔbenfo no kaa sɛ: “Ntease biara nnim sɛ obi begye kyim sɛ Yesu antena ase. Obiara a n’adwenem da hɔ nim sɛ Kristosom fii ase wɔ tete Palestina, na Yesu na na ɔda ano.”\nWill Durant yɛ abakɔsɛm kyerɛwfo, nhoma kyerɛwfo, ne nyansapɛfo. Ɔkaa sɛ: “Sɛ yɛka sɛ nnipa mpapahwekwaa kakraa bi na wɔbɔɔ wɔn tirim kaa onipa bi a ɔwɔ tumi na odi mũ, ɔbɔ bra pa, na odwen adesamma baakoyɛ ho ho asɛm a, ɛnde na ɛyɛ anwonwade kɛse sen nea wɔakyerɛw wɔ Nsɛmpa no mu nyinaa.”\nAlbert Einstein yɛ Yudani nyansahufo a wɔwoo no Germany. Ɔkaa sɛ: “Meyɛ Yudani, nanso m’ani gye Nasareni no ho paa.” Bere a wobisaa no sɛ obu Yesu sɛ obi a ɔtenaa ase ampa no, obuae sɛ: “Ɛyɛ nokware turodoo. Obiara ntumi nnye ho kyim! Obiara nni hɔ a ɔbɛka sɛ sɛ ɔkenkan Nsɛmpa no a, onhu sɛnea na Yesu te. Asɛmfua biara ma wuhu ne nipaban pefee. Biribiara nni hɔ a ɛkyerɛ sɛ Yesu yɛ anansesɛm mu nipa bi.”\n“Obiara nni hɔ a ɔbɛka sɛ sɛ ɔkenkan Nsɛmpa no a, onhu sɛnea na Yesu te.”—Albert Einstein\nDƐN NA ABAKƆSƐM MA YEHU?\nYesu asetena ne ne som adwuma ho nsɛm nyinaa wɔ Bible nhoma a wɔfrɛ no Nsɛmpa no mu. Wɔde wɔn a wɔkyerɛw Nsɛmpa no din na ɛtotoo so; Mateo, Marko, Luka ne Yohane. Weinom nyinaa da nkyɛn a, nhoma afoforo nso wɔ hɔ a ɛnyɛ Kristofo nhoma, na ɛno nso bɔ Yesu din.\n(Bɛyɛ afe 56-120 Y.B., anaa Yɛn Bere mu) Tete Roma abakɔsɛm akyerɛwfo a wobu wɔn paa no, Tacitus ka ho. Ɔkyerɛw nsɛm a esisii Roma Ahemman no mu fi afe 14 Y.B. kosi afe 68 Y.B. (Yesu wui afe 33 Y.B.) Tacitus kyerɛwee sɛ, bere a ogya kɛse bi sɛee nneɛma wɔ Roma wɔ afe 64 Y.B. no, nkurɔfo de hyɛɛ Ɔhempɔn Nero. Nanso Tacitus kyerɛwee sɛ, “nea ɛbɛyɛ na nkurɔfo agyae saa asɛm no ka no,” Nero de ogya a ɛtɔɔ Roma no ho asodi too Kristofo so. Afei Tacitus kaa sɛ: “Tibero bere so na amrado Pontio Pilato kum Kristo, nea ɛnam no so ma wonyaa edin Kristofo no.—Annals, XV, 44.\n(Bɛyɛ afe 69–122 Y.B. akyi) Ɔno nso yɛ Roma abakɔsɛm kyerɛwfo. Ɔkyerɛwee nsɛm a esisii wɔ Roma ahempɔn 11 a wodi kan no bere so wɔ ne nhoma bi mu. (Lives of the Caesars) Ɔfã a ɛfa Claudius ho no fa akasakasa a esii wɔ Yudafo a na wɔwɔ Roma no mu ho. Ɛbɛyɛ sɛ na ɛfa onii ko a Yesu yɛ ho. (Asomafo Nnwuma 18:2) Suetonius kyerɛwee sɛ: “Esiane sɛ na Yudafo no taa gye Kristo ho akyinnye ma ɛde basabasayɛ ba nti, [Claudius] pam wɔn fii Roma.” (The Deified Claudius, XXV, 4) Ɛwom sɛ Suetonius dii mfomso bɔɔ Yesu sobo sɛ ɔno nti na na asomdwoe nni ɔman no mu deɛ, nanso ogye toom sɛ Yesu tenaa ase.\n(Bɛyɛ afe 61-113 Y.B.) Ɔyɛ Roma nhoma kyerɛwfo ne aban mu panyin a na ɔhwɛ Bitinia (nnɛyi Turkey) so. Ɔkyerɛw krataa kɔmaa Roma Amrado Trajan de kyerɛɛ no ɔkwan a ɛsɛ sɛ ɔde Kristofo a wɔwɔ saa mantam no mu no fa so. Pliny kaa sɛ, ɔbɔɔ mmɔden sɛ ɔbɛhyɛ Kristofo no ma wɔapo Kristosom. Wɔn a wɔantie no no, okum wɔn. Ɔkyerɛkyerɛɛ mu sɛ: ‘Mekankye kyerɛɛ anyame no, na wɔn a wɔkankye dii m’akyi na wɔhyew aduhuam guu nsã maa wo honi, na akyiri yi wɔdomee Kristo no, mema wɔfaa wɔn ho dii, mankum wɔn.’—Pliny—Letters, Book X, XCVI.\n(Bɛyɛ afe 37-100 Y.B.) Ɔyɛ Yudafo sɔfo ne abakɔsɛm kyerɛwfo. Ɔkaa sɛ, na Anas yɛ Yudafo sɔfo panyin, na sɛ ɛba amanyɔsɛm mu a, na n’ano du guam paa. “Ɔno na ɔmaa Sanhedrin atemmufo [Yudafo asɛnnibea kɛse] hyiae ma wɔde ɔbarima bi a wɔfrɛ no James begyinaa wɔn anim. Ná saa James yi nua ne Yesu, nea wɔfrɛ no Kristo no.”—Jewish Antiquities, XX, 200.\nWei yɛ Yudafo asɔfo nsɛm bi a wɔkyerɛw no Yesu wui akyi bɛyɛ afe 200 kosi afe 500 hɔ baabi, na ɛka sɛ Yesu atamfo mpo gye toom sɛ ɔtenaa ase. Asɛm bi a ɛwom ka sɛ: “Twam afahyɛ no mu no, wɔsɛnee Yesu, Nasareni no,” na asɛm yi yɛ nokware. (Babylonian Talmud, Sanhedrin 43a, Munich Codex; hwɛ Yohane 19:14-16.) Baako nso ka sɛ: “Ɛmpare yɛn sɛ yɛbɛwo ɔbabarima a ogu ne ho anim ase wɔ baguam te sɛ Nasareni no”—abodin a na wɔtaa de frɛ Yesu.—Babylonian Talmud, Berakoth 17b, footnote, Munich Codex; hwɛ Luka 18:37.\nADANSE A BIBLE DE MA\nNsɛmpa no ma yehu Yesu asetena ne ne som adwuma ho nsɛm nyinaa. Ɛnyɛ ɛno nko, ɛsan bobɔ nnipa ne nkurow bi din, na ɛka mmere pɔtee nso ho asɛm—nneɛma a ɛma abakɔsɛm bi di mũ. Ɛho nhwɛso wɔ Luka 3:1, 2. Asɛm a ɛwɔ hɔ no ma yehu bere pɔtee a ɔbarima bi a wɔfrɛ no Yohane Suboni hyɛɛ ne dwumadi ase. Wɔka sɛ, na obedi kan aba ansa Yesu aba.\n“Kyerɛwnsɛm no nyinaa fi Onyankopɔn honhom mu.”—2 Timoteo 3:16\nLuka kyerɛwee sɛ: “Tiberio Kaesare ahenni afe a ɛto so dunum mu, bere a na Pontio Pilato yɛ Yudea amrado, na Herode di Galilea mantam so na ne nua Filipo di Iturea ne Trakoniti amantam so, na Lisania di Abilene mantam so, wɔ asɔfo mpanyin Anas ne Kaiafa nna no mu no, Onyankopɔn asɛm baa Sakaria ba Yohane nkyɛn wɔ sare so.” Edin ahorow a Luka bobɔɔ no pɛpɛɛpɛ yi ma yehu sɛ ‘Onyankopɔn asɛm baa Yohane nkyɛn’ wɔ afe 29 Y.B.\nAbakɔsɛm akyerɛwfo nim nnipa atitiriw nson a Luka bobɔɔ wɔn din no yiye paa. Ɛno mpo no, bere bi a atwam no, na nnipa bi gye kyim ka sɛ Pontio Pilato ne Lisania nyɛ nkurɔfo a wɔtenaa ase ankasa. Nanso ankyɛ koraa na wɔn ani wui. Wohuu tete ɔbo bi a wɔakyerɛw saa nnipa atitiriw mmienu yi din wɔ so, na ɛno foaa Luka kyerɛwtohɔ no so pɛpɛɛpɛ. *\nWEI NYINAA SO MFASO NE SƐN?\nYesu kaa Onyankopɔn Ahenni ho asɛm kyerɛɛ nkurɔfo. Ɛyɛ aban a ebedi wiase nyinaa so\nTena a Yesu tenaa ase no yɛ asɛnhia efisɛ ne nkyerɛkyerɛ so wɔ mfaso paa. Ɛho nhwɛso ne sɛ, Yesu kyerɛkyerɛɛ nnipa sɛnea wɔbɛbɔ wɔn bra ma wɔn ho atɔ wɔn na wɔn ani agye. * Afei ɔhyɛɛ bɔ nso sɛ bere bi bɛba a aban baako pɛ a wɔfrɛ no “Onyankopɔn Ahenni” bedi nnipa nyinaa so. Saa bere no, adesamma nyinaa benya asomdwoe a biribiara renhunahuna wɔn.—Luka 4:43.\nAban a Onyankopɔn ahyehyɛ no, wɔfrɛ no “Onyankopɔn Ahenni.” Wohwɛ edin a wɔde ato so no a, ɛfata paa efisɛ ɛbɛma nnipa nyinaa ahu Onyankopɔn tumidi wɔ asase so baabiara. (Adiyisɛm 11:15) Yesu sii saa nokwasɛm no so dua bere a ɔrekyerɛ n’akyidifo mpaebɔ no. Ɔkaa sɛ: “Yɛn Agya a wowɔ soro, . . . W’ahenni mmra. W’apɛde nyɛ hɔ wɔ asase so.” (Mateo 6:9,10) Mfaso bɛn na Ahenni no bɛma adesamma anya? Ebi na edidi so yi:\nƆko ne basabasayɛ to betwa.—Dwom 46:8-11.\nAtirimɔdensɛm, pɛsɛmenkominya ne nyansakorɔn befi hɔ koraa, na yɛrenhu nnipa abɔnefo bio.—Dwom 37:10, 11.\nNnipa a Ahenni no bedi wɔn so no ani begye wɔn adwuma ho efisɛ ɛbɛma wɔn koma atɔ wɔn yam.—Yesaia 65:21, 22.\nAsase no bɛsan asi ne dedaw mu, na ɛso nnɔbae bɛdɔɔso.—Dwom 72:16; Yesaia 11:9.\nSɛ ebinom hwɛ saa bɔhyɛ ahorow yi a, ebia nea wɔbɛka ara ne sɛ ɛyɛ bɔsrɛmka bi kɛkɛ. Nanso wunhu sɛ nea nnipa ka sɛ wɔbɛyɛ mmom na ɛyɛ bɔsrɛmka? Wo deɛ hwɛ asɛm yi: Ɛnnɛ nnipa anya nkɔanim paa wɔ adesua, nyansahu, ne abɛɛfo mfiri mu, nanso nnipa mpempem pii da so ara te nka sɛ wonni ahobammɔ na wonnim nea ebesi ɔkyena mpo. Ade rekye na ade resa nyinaa, yehu sɛ asetena mu ayɛ den, na amanyɔsɛm ne nyamesom nso mmaa nnipa ho ntɔɔ wɔn. Saa ara nso na pɛsɛmenkominya ne nyansakorɔn abu so. Anokwa, nnipa amammu adi yɛn huammɔ paa!—Ɔsɛnkafo 8:9.\nEnti ɛho hia paa sɛ yehu sɛ Yesu tenaa ase ampa. * Efisɛ 2 Korintofo 1:19, 20 ka sɛ: “Onyankopɔn bɔhyɛ dodow nyinaa nam no [Kristo] so ayɛ Yiw.”\n^ nky. 23 Wɔahu tete ɔbo bi a wɔakyerɛw ɔmantam sodifo, Lisania din wɔ so. (Luka 3:1) Ná odi Abilene mantam no so wɔ bere pɔtee a Luka kaa ho asɛm no mu.\n^ nky. 25 Wubetumi ahu Yesu nkyerɛkyerɛ yi bi wɔ Mateo 5 kosi 7. Wɔtaa frɛ saa nsɛm yi Bepɔw so Asɛnka.\n^ nky. 32 Sɛ wopɛ Yesu ne ne nkyerɛkyerɛ ho nsɛm pii a, kɔ www.jw.org/tw na hwɛ BIBLE NKYERƐKYERƐ > BIBLE NSƐMMISA HO MMUAE.\nDɛn na ɛma nea Nsɛmpa no ka fa Yesu ho no yɛ nokware?